text:
partido amistoso kontra Tim Kòrsou riba 20 di mei próksimo
WILLEMSTAD- 5 di mei 2022 – Durante di un konferensia di prensa, Ofisina di Turismo di Kòrsou (CTB) huntu ku FFK, Jong Holland, Kontentu Media Center i Call To Action Management (CTAM) a duna informashon referente e programa durante di e bishita di AFC Ajax na Kòrsou. Despues di un temporada nashonal i internashonal eksitoso e selekshon di AFC Ajax lo ta na Kòrsou di 17 pa 21 di mei 2022. E programa lo konkluí ku un partido amistoso. Delaster biaha ku e selekshon tabata na Kòrsou ta na 2010, pues ta un bon momentu sigur pa konosé otro di nobo. Kòrsou for di 2020 ta partner ofisial di Ajax i ta prominentemente visibel ku e logo ‘Curaçao’ riba manga di e shùrt di e ekipo. Tambe durante partidonan Kòrsou ta visibel tur kaminda den e stadion i na televishon (inter)nashonal.
Durante di e bishita e kolaborashon eksitoso riba tereno deportivo entre Kòrsou i AFC Ajax lo haña tambe un karakter sosial ku entre otro klínika di futbòl pa hóben ku e meta pa sigui stimulá desaroyo di talento serka nos hóbennan. Ademas e programa lo inkluí; seminario pa coachnan i staf, un evento di training di e ekipo di Ajax i bishita na entre otro Johan Cruijff Court i e fasilidatnan di Jong Holland.
E bishita lo konkluí ku un partido amistoso entre AFC Ajax i Tim Kòrsou riba djabièrnè 20 di mei pa 8or di anochi na stadion Ergilio Hato (SDK). Tim Kòrsou ta formá pa futbolistanan profeshonal na Europa ku roots na Kòrsou huntu ku hungadónan di e ekipo kampion di Kòrsou esta Jong Holland. CTB huntu ku demas partnernan ta invitá pueblo di Kòrsou kompletu pa tei presente pa mira e gran partido amistoso entre AFC Ajax i Tim Kòrsou. Por kumpra karchi entrante djaweps 5 di mei 2022 na diferente punto di benta i tambe online. Pa mas informashon bishitá: ajax.curacao.com.


c: text/html

text:
Den e partido clave aki, e ‘Derbi di Noord’ cu ta un “inhaal wedstrijd” di siman 17, Bubali cu tin 26 punto tabatin mester di un victoria so p’asina yega na dos punto so tras di Britannia cu tin 31 punto y asina sigui den e bataya pa yega play-off, bayendo den e ultimo wega di campeonato contra Britannia mes pa dicidi ken di nan dos ta bay play-off. Un empate of derota lo nifica final di nan aspiracion pa drenta play-off pa purba conquista e titulo maximo den futbol di Aruba. Deportivo Nacional cu ya ta clasifica pa play-off pero a bin di perde contra Britannia den nan ultimo partido, ainda tin chens pa sali lider di e campeonato regular kedando na top di e tabla di clasificacion, ‘feit’ ta cu den e derbi aki no ta existi ‘bahamento di man’, ta gana of nada, e rivalidad ta mucho grandi pa cualkier otro speculacion, ta hopi orguyo tin den wega.
Bubali a cuminsa ta ataka di biaha den e wega, for di minuut 1 caba. Ta manera nan a purba sorprende Nacional tempran, poniendo presion riba nan linea prome cu nan compone nan mes. Nacional ta un ekipo asina, nan ta gradualmente adapta nan mes tacticamente, pa despues exploita bo debilidadnan, un ekipo tacticamente solido.
Bubali a cuminsa bon y pa bay ‘mano a mano’ cu Nacional, atakanan, soprendenan, nan a tabata creativo incuyendo un nobato, e ‘rapido’ Roland Tromp, den e oncena, tur pa purba confundi e campeon nan di Aruba.
Ta bon, e strategia aki a funciona den e promer parti di e prome tempo, pero ya pa banda di 30 minuut di wega por a mira caba cu “just like that’ Nacional tabata dominando, no den e score ainda, esey no ta e indicacion na e momento ey, pero den e posesion, ganamento di bala, control di mid-veld, nan yegadanan tabata wordo traha for di patras den zona di volante te yega delantero, mientras cu Bubali ya tabata tira dilanti sin toke of rotacion, tin biaha cu tironan di lew sin proposito, en caso nan atakenan tabata wordo intercepta den medio-campo di Nacional, mas y mas tambe e delanteronan di Bubali tabata haya menos toke cada biaha.
E dominio aki di Nacional al fin a culmina na minuut 44 ora cu Kenroy Ranger, e actual goleador di Aruba su Division Honor, a cabesa un bala poni net riba su cabes for di un centro preciso na banda drechi di Devis Oliveros, Aruba su ganado di Balon d’Oro di anja pasa. Nacional ariba awo 1-0, ta mustrando improbabel cu Bubali por a anota ‘at all’. Mirando Bubali ta purba pero no ta logra menasa e porteria di Nacional cu poco yegada skerpi y di calidad, mientras nos ta mirando e revelacion di e “orguyonan di Noord” Ethan Tromp ta calentando na banda di tereno, pero t’asina mes halftime ta bay aden, e campeonan di Aruba cu un minimo bentaha di 1-0, pero toch cu un dominio enfatico.
E di dos tempo no a trece mucho cambio den e wega, cu awo ta mas bien un wega di control mental di parti di Nacional. Bubali cu mas iniciativa awo, ta purbando cu desesperacion, kizas un poco anticipa, kizas pensando cu no tin mayan pa nan, ainda sin resultado y Nacional manera un gran campeon ta warda pacientemente pa e buraco cu Bubali lo laga tras den nan intentonan di ataka, pa asina amplia e resultado na nan fabor. Cu e ingreso di Ethan Tromp den wega na luga di e hoben Roland Tromp cu a desempenja un bon papel den comienso di wega pero hungando contra Nacional a bay di mas pa menos segun e wega tabata evolviendo. Toch lo tabata interesante pa Ethan y Roland lo por a hunga hunto un biaha pa wak ki efecto nan lo por tin riba e wega y tambe pa yuda Bubali su banda ofensivo cu mester di ayudo, pero awe no tabata dia pa e ocasion ey. Ethan na su turno a yuda Bubali mantene posesion di bala inicialmente pero atrobe, controla medio campo hungando contra Nacional ta un reto gigantesco. Bubali mescos cu den e di prome mita, a mustra speransa den comienso, toch nan tabatin chensnan di gol mane esun di Edmar Tromp na minuut 70 y tambe Michael Tromp na minuut 75, pero pa gana Nacional mester di hopi mas oportunidad dilanti nan porteria, pero segun e minuut nan tabata pasando a cuminsa perde e caminda ideal ey, te na un punto di frustracion. E pensamento cu tempo tabata cabando y nan chensnan pa bay play-off a cuminsa afecta e wega di Bubali, balanan tabata wordo tira dilanti sin pasa den pia di e mediocampista creativo Marcel Kock y tambe Ethan Tromp den hopi ocasion.
E partido cu tabata duro pero ainda sportief den prome mita a sigui riba e mesun caminda, sin niun carchi, pero cu un tension cu tabata brouw poco poco, te cu e di dos tercio di wega unda cu e mal beis nan a subi, mane ta gasolin a wordo tira riba candela, no solamente cu e wega a bira violento na e momento ey pero tambe cu hopi mal intencion. Tabata e presion y frustracion di Bubali of e wega fisico di Nacional? e indiferencia di referee den algun ocasion cu algun hugada bruto of djies e timing di e carchinan? lo mester a otorga algun mas tempran den wega? E ‘derbi di Noord’ aki ta un wega di hopi pasion y tension, cu tin biaha hasta pa e miho oficialnan ta un reto grandisimo, esey no cabe duda.
E wega mes a sigui cu un ‘toma y dame’ den tur sentido di palabra, Bubali batayando sin tin mayan, pero Nacional controlando e wega.
Bubali, balente pero limita tambe contra e muraya cu yama Nacional, cu tur esey ta e ‘dragon nan’ tabata mas serca di anota nan di dos gol cu Bubali nan prome, esey ta futbol tin biaha. Al fin al cabo Nacional no tabatin mester di e di dos gol ey, e muraya tabata imbatibel. Ora cu Nacional tin su hendenan clave hunto den wega, hungadonan mane Deffery Banton, Kenroy Ranger, Devis Oliveros, Valdo Leocadio y otronan ta dificil pa gana nan. Desapunte anto pa Bubali, asina serca di play-off pero asina lew di e grandinan, un ekipo batayado sin duda. Bubali ainda tin un chens pa saka mas cara, si nan gana Britannia den nan ultimo wega, lastima cu esey no ta pa nan mesun clasificacion pero si pa nan propio honor.
Resultado final Nacional 1 Bubali 0. Nos ‘Man Of The Match’ ta Devis Oliveros, un hungado di full tereno, incasabel, creativo y humilde. Bubali cu 26 punto ta keda elimina for di play-off. Nacional cu 35 punto ainda por caba e campeonato regular na top di e tabla di Division Honor ganando nan ultimo wega y Dakota perdiendo cu RCA. Ta kiko lo pasa, tur cos ta posibel, keda pendiente, play-off ta biniendo!

robotstxt: allowed

filter: keep


text:
Pronóstiko di tempu pa Kòrsou i bisindario bálido te djamars atardi 6:00 o.l., 20 di yüni 2017.
Kompilá: djaluna 19 di yüni 2017, 17:00 o.l. (21:00 UTC).
KÓDIGO ORAÑO:VIGILASNHA DI SIKLON TROPIKAL,TORMENTA TROPIKAL BRET TA ASERKANDO PARTI SÙITOST DI KARIBE…
Tempu: Awenochi, parsialmente te hopi nublá i seku. Mardugá pa mayan tin chèns pa algun áwaseru lokal.
Temperatura máksimo lo alkansá 32 ºC i temperatura mínimo 26 ºC.
Solo ta sali 06:12 i ta baha 19:02 o.l.
Bientu: For di direkshon ost pa sùitost i moderá te basta fuerte; forsa 4 te 5 (20 te 39 km/ora, 11 te 21 nudo). Durante áwaseru de bes en kuando por bira fuerte den ráfaga; forsa 6 (40 te 50 km/ora, 22 te 27 nudo). Mayan gradualmente bientu lo baha. forsa 2 te 4 (7 te 22 km/ora, 05 te 16 nudo)
Situashon general:No ta antisipá formashon di nubia signifikante durante transkurso di awenochi. Di awe mardugá pa djamars, por spera mas nubia i ku un oumentu di chèns pa algun áwaseru. Bientu di otro un banda lo baha gradualmente durante djamars anochi i laman lo bira mas trankil ora Tormenta Tropikal Bret aserka nos region.
Kondishon di laman: .Awe ainda por lo general moderá ku altura di olanan entre 1 i 2 meter (3 pa 7 pia). E olanan di mas haltu ta den e zona na nort i e pasashinan entre e islanan. Djamars anochi gradualmente laman lo bira ménos brutu.
Sistemanan signifikante di wer tropikal:*Siklon Tropikal Potensial Dos* a bira Tormenta Tropikal Bret. E sistema aki lo afektá nos tempu durante di transkurso di djamars anochi pa djarason. A emití atvertensia pa tormenta tropikal pa nos isla. E sistema aki por influensiá wer den nos region durante di djamars anochi pa djarason
Ta rekomendá públiko en general pa sigui nos boletin nan di tempu aktualisá relashoná ku e sistema aki.
Un otro disturbio aktivo riba parti nortwèst di Área di Karibe tambe tin hopi bon chèns di bira un siklon tropikal denter di próksimo dos dia. E sistema aki no ta di importansia pa nos isla.
Fenómeno spesial: Ningun.
Pèrspektiva te djarason atardi:Parsialmente nublá ku algun áwaseru lokal.
Meteorólogo: Figueroa
FUENTE: METEO.


text:
Willemstad – Ku asombro pero ku un sintimentu prekupá, mi persona a tuma nota di un notisia dia 2 di dezèmber 2020. Mi a mira ku señora Esther Bernabela; miembro di konseho insular pa Partido UPB a indiká i hasi denunsia públiko ku hóbennan di Kòrsou ta bayendo Boneiru pa prostituí. Tambe den e mesun artíkulo, señora Nina den Heyer; diputado pa asuntunan sosial i salubridat a konfirmá ku nan tin atenshon pa e situashon aki.
Komo hóben polítiko i prekupá pa bienestar i adelanto di mi pais mi kier puntra lo siguiente; ta posibel ku señora Bernabela por indiká ku sifra kuantu ta e hóbennan di Kòrsou ku a señalá òf identifiká ku a bai Boneiru pa prostituí? I tambe di ki edat nos ta papiando ora ta bisa mucha muhé yòn?
Ku ta asina, tin informashon di e hóbennan aki ku organisashon di Kòrsou por tuma kontakto pa guia e hóbennan aki? Si ta bisa ku prostitushon ta ilegal i a señalá e mucha muhénan, bunita i atraktivo di Kòrsou ta bayendo Boneiru manera a ser indiká den komunikado, a atendé ku nan den forma hudisial?
Mundialmente ta eksigí ora ta papia, ku mester ban traha mas basá riba sifra i ora ta papia di algu di tal índole pa no generalisá esaki. Pues mi kier pidi señora Bernabela pa e por publiká sifra i tambe akshonnan hasi ku e grupo di Kòrsou aki. “Pa dal kachó no sa falta palu” i komo hóben ami sigur lo vigilá ku wowo di falki pa kuida i protehá e baranka aki.
Rekonosiendo e pandemia aktualmente riba salubridat ku ta eksigí hopi tempu, mi kier spièrta nos departamentu di salú general i instanshanan lokal aki na Kòrsou. Ban fortifiká nos trabounan i sigui eduká i informá nos mucha-i hóbennan riba komportashon seksual. 1 di dezèmber tabata dia mundial di konsientisashon di HIV, mi kier hasi un yamada pa nos no ban warda riba e fecha aki so pa nos traha i papia riba e situashonnan aki. Ban usa plataformanan riba ret teknológiko, skolnan i organisashonnan pa yega na e mucha i hóben ku mester di informashon.
Na nos hermana isla Boneiru, mi ta konvensí ku nos tin kosnan pa traha ariba aki na Kòrsou i mi ta kere ku huntu ku nos hermana islanan tambe semper nos por traha huntu pa adelanto i bienestar di e islanan. Ku determinashon pa Kòrsou ami; Eugene Valpoort ta tèrminá pendiente di reakshon i informashon.


text:
Resultadonan di Beisbòl Liga Grandi ayera:
- Arizona Diamondbacks a derota Pittsburgh Pirates ku skor di 4-1
- Minnesota Twins a pèrdè di New York Yankees ku skor di 8-7 den 10 entrada
Didi Gregorius no a konektá hit den 4 turno na bate. Didi tin un promedio di .257
- Oakland Athletics a pèrdè di Baltimore Orioles ku skor di 4-2
Jonathan Schoop a konektá 2 hit den 4 turno na bate ku 1 kareda anotá. Jonathan tin un promedio di .310
- Cleveland Indians a derota Boston Red Sox ku skor di 8-2
Xander Bogaerts no a konektá hit den 4 turno na bate. Xander tin un promedio di .313
- Seattle Mariners a pèrdè di Texas Rangers ku skor di 4-3
- San Francisco Giants a pèrdè di St. Louis Cardinals ku skor di 2-1
- Miami Marlins a derota Milwaukee Brewers ku skor di 6-2
- Tampa Bay Rays a gana Houston Astros ku skor di 9-2
- Chicago White Sox a pèrdè di Los Angeles Angels ku skor di 2-1
- Atlanta Braves a pèrdè di San Diego Padres ku skor di 5-3
Andrelton Simmons a konektá 1 hit den 4 turno na bate. Andrelton tin un promedio di .259
Partidónan di Liga Grandi pa awe:
- Arizona Diamondbacks kontra Pittsburgh Pirates
- Minnesota Twins kontra New York Yankees
- New York Mets kontra Baltimore Orioles
- Toronto Blue Jays kontra Philadelphia Phillies
- Cleveland Indians kontra Boston Red Sox
- Kansas City Royals kontra Cincinnati Reds
- Detroit Tigers kontra Chicago Cubs
- Seattle Mariners kontra Texas Rangers
- Miami Marlins kontra Milwaukee Brewers
- Tampa Bay Rays kontra Houston Astros
- San Francisco Giants kontra St. Louis Cardinals
- Washington Nationals kontra Colorado Rockies
- Chicago White Sox kontra Los Angeles Angels
- Los Angeles Dodgers kontra Oakland Athletics
- Atlanta Braves kontra San Diego Padres
Resúmen:
Tripel A
- Roger Bernadina a konektá 3 hit for di kua 1 doblete den 4 turno na bate ku 1 base por bola 1 kareda anotá i 2 base roba. Roger tin un promedio di .278
Klase A
- Carlton Daal no a konektá hit den 3 turno na bate pa Daytona Tortugas. Carlton tin un promedio di .266
- Ademar Rifaela a konektá 2 hit den 4 turno na bate ku 1 base por bola i 2 kareda anotá pa Delmarva Shorebirds. Ademar tin un promedio di .252
- Juremi Profar a konektá 2 hit den 6 turno na bate ku 1 kareda anotá pa High Desert Mavericks. Juremi tin un promedio di .289
Liga di Nobato
- Hendrik Clementina no a konektá hit den 4 turno na bate pa AZL Dodgers. Hendrik tin un promedio di .286
- Jonathan Martijn a konektá 1 honron den 3 turno na bate ku 1 base por bola, 2 kareda anotá i 2 empuha pa Billings Mustangs. Jonathan tin un promedio di .282
- Kevin Josephina a konektá 1 hit den 4 turno na bate pa GCL Braves. Kevin tin un promedio di .298
- Terrence Josephina a konektá 1 hit den 3 turno na bate pa DSL Braves. Terrence tin un promedio di .278
- Sander Boeldak a konektá 1 hit den 2 turno na bate pa DSL Braves. Sander tin un promedio di .313
- Raysheandall Michel no a konektá hit den 4 turno na bate pa DSL Braves. Raysheandall tin un promedio di .281
- Chris Pieters a konektá 2 hit for di kua 1 doblete den 3 turno na bate ku 1 kareda anotá i 3 empuha pa AZL Cubs. Chris tin un promedio di .316
- Shakir Albert a konektá 1 doblete den 3 turno na bate pa AZL Dodgers. Shakir tin un promedio di .202
- Rochendrick Alexander no a konektá hit den 2 turno na bate ku 2 base por bola i 2 kareda anotá pa DSL Orioles. Rochendrick tin un promedio di .146
- Alexander Rodriguez no a konektá hit den 3 turno na bate pa DSL Rays. Alexander tin un promedio di .287
- Zaino Henriquez no a konektá hit den 2 turno na bate pa DSL Twins. Zaino tin un promedio di .195
- Wendell Floranus a picha 2 entrada sin permití kareda tampoko hit, miéntras ku e la poncha 3 batido pa GCL Orioles. Wendell tin un rèkert di 1-2 ku un efektividat di 2.33 den 14 aparishon
- Kirvin Moesquit a konektá 2 hit den 5 turno na bate ku 1 kareda anotá i 2 kareda empuha pa GCL Orioles. Kirvin tin un promedio di .289
- Urwin Juaquin a konektá 1 hit den 3 turno na bate ku 2 base por bola pa DSL Reds. Urwin tin un promedio di .253
Liga Independiente
- Curt Smith a konektá 2 hit den 4 turno na bate pa Lincoln Saltdogs. Curt tin un promedio di .308


text:
E Asosahón di Turismo Krusero di Bonaire (BCTA) ta preokupa pa e komunikashon i e politika ku gobierno ta
hiba ku e asina yama Tourism Recovery Plan y ku pronto lo ta na vigor. Despues di e ultimo komunikado di
prensa di BCTA referente na e karta di urgencia ku a keda manda pa Kolegio Ehekutivo i demás
departamentunan di gobierno e miembronan di BCTA pero tambe suidadanonan preokupa a indika ku nan no ta
na altura kiko gobierno en realidat ta pretende di hasi ku e turismo krusero aki na Boneiru.
E konsekuensha di e plan di turismo krusero no ta wordu deskribi den e ‘plan di rekuperashon’ (TRP).
Esnan ku a lesa e plan por a nota ku a pone hopi fondo y incentivo na disposishon di e sektor hotelero manera
(menos belasting, benefisio fiskal ora di hasi renobashon i permitnan pa hotelnan nobo ta keda kla mas lihe,
subsidio pa merkadeo enfin hopi kos). Esaki ta un diferensia grandi kompara ku e sektor krusero, es mas den e
plan ta para di lo korta signifikativamente den e turismo krusero aki na Boneiru. Ku otro palabra e ‘plan di
rekuperashon’ ta un plan di rekuperashon pa e sektor hotelero pero un plan di likidashon pa e sektor krusero.
Pa papia kla esaki ta asombra e mas di 100 empresarionan ku aktualmente ta asosia na BCTA. Dikon yuda e
sektor hotelero SI ku mayoría di donjonan ta estranhero of tin akshonista nan estranhero y NO yuda e sektor
krusero di ku al mayoría di e empresanan ku ta forma parti ta di hendenan lokal.
OLB ta likida e empresario lokal chikitu den un plan di rekuperashon?
E Tourism Recovery Plan (TRP) según BCTA tin hopi elemento bon den dje, pero solamente pa e sektor
hotelero. BCTA ta rekonose ku e sektor krusero na Boneiru tin algun punto logistiko pa mehora, pero den e plan
di rekuperashon e sektor krusero ta wordu likida enbes di wordu yuda.
E konsekuenshan di e likidashon di e sektor krusero aki no ta aparese den e ‘plan di rekuperashon’. Por ehempel
ta imposible pa sa kiko lo hasi ku tur e trabounan ku lo desaparese. Tampoko a duna atenshon na e miyones di
sen ku empresarionan di e sektor aki a inverti a base di e plan STMP 2017 – 2027 ku gobierno i e sektor aki a
adopta. E invershonan aki no por wordu rekupera si e ‘plan di rekuperashon’ (TRP) aki keda implementa.
Ademas no ta wordu menshona e perdida grandi di entrada ku lo afekta e sektor aki a base di e ‘plan di
rekuperashon’ of miho bisa e plan di likidashon pa e sektor krusero di Boneiru.
BCTA ke enfatisa ku no a kombersa, ni konsulta ku e sektor aki ora e plan a wordu traha!
Den e ‘plan di rekuperashon’ ta para ku 55% di e pasaheronan krusero ta interesa pa bolbe Boneiru komo turista
pa tempo mas largu (stay-over) Tambe ta para ku 60,6% di e pasaheronan krusero nunka mas lo reserva un
krusero después di e pandemia. Lo ke ta sigi ta medidanan ku a wordu diseña pa redusi aun mas e kantidat di
pasaheronan krusero. Ta un argumento fasil pa mira ku e plan aki ta kontradisi e palabra ‘rekuperashon’ i di
ningún manera nan ta den e mesun linja ku e STMP (Strategic Tourism Master Plan) E plan di ‘rekupershon’ of
miho bisa di likidashon di e sektor krusero na Boneiru tin e siguiente puntonan:
Komunikado di Prensa
• Máximo 1 barku di krusero pa día i no más di un par pa siman.
• Strategia di preis pa redusi e kantidat di krusero (aumenta e tax pa persona)
• Barkunan desea pa Bonaire tin un kapasidat maksimo di 1000 pasajero
• Nature Fee di Stinapa pa tur pasahero di krusero
Kiko ta e konsekuensia di e puntonan menshona i nan tin valides?
• 1 barku pa día ta signifika ku rutanan ya determina no por wordu realisa, ku e resultado ku Boneiru lo
perde mas barku ku e poko ‘dobel barkunan’ ku gobierno ke evita.
• Si nos wak 2019 i tur e barkunan di mas ku 1000 pasahero ku gobierno elimina esakinan ta sobra 20
barku pa aña, ningun di e empresanan aktual ku enfoke riba turista krusero por sobrebibi ku e tiki
kantidat di barkunan aki.
• E aumentonan sugeri riba impuesto pa persona (head tax) den e ‘plan di rekuperashón’ ta planta
pregunta riba e kortamentu di impuesto pa e sektor hotelero. Además, e aumento di e impuesto aki
(head tax) durante un krisis ta difísil splika sin un invershón demostrabel den mehorashon di e
fasilidatnan.
• Tin akuerdo nan hasi ku linjanan krusero ku 1/3 parti de e sen di e impuesto aktual pa persona (head
tax) ku OLB ta risibi ta destina pa Stinapa. Pa BCTA no ta konosi si esaki den pratika enberdat ta
wordu ehekuta. Pasaheronan di krusero ku ta bai hasi buseo ta paga un tarifa adishonal e asina yama
‘tarifa di naturalesa’ (nature fee) ademas di paga e tarifa pa persona (head tax). Na diferensia ku e
turista ku ta keda mas largu e turista krusero tin ku paga tur esaki mientras nan ta keda un averahe di 6
ora so riba nos isla lo ke a hiba tambe na e tarifanan redusi.
Pa resumi, e sektor di krusero na Boneiru lo no eksisti mas si e asina yama ‘plan di rekuperashon’ wordu
ehekuta. Por wordu hasta sugeri ku e sektor krusero aki deliberadamente ta wordu likida ku konsekuensia ku
hopi trabou lo wordu perdi den un ekonomia ku ya ta difícil kaba.
BCTA (Bonaire Cruise Tourism Association) ta indika ku tin tiki komprenshon ku e ‘plan di rekuperashon’ aki
mester wordu etiketa komo tal paso pa e sektor krusero esaki ta un likidashon total. Si OLB ta pretende di
likida e sektor krusero, e ora ey gobierno mester ta mas transparente ku esaki , mester ta konsiente di e
konsekuensianan i mester karga su responsabilidat pa ku esaki.


text:
Gabinete Wever-Croes Minister di Husticia y Asuntonan Social, Rocco Tjon: ππ‘π§π₯πππ ππ πππ£ππ’π π 14 Polis nobo pa reinforsa Cuerpo Policial
Gabinete Wever-Croes
Minister di Husticia y Asuntonan Social, Rocco Tjon:
ππ‘π§π₯πππ ππ πππ£ππ’π π
14 Polis nobo pa reinforsa Cuerpo Policial
Diahuebs 23 di September, hunto cu Korpschef suplente, sra. Irma Gordon y directora di Scol di Polis, sra. mr. Jeanette Richardson Baars MA, a haci entrega di e”basisdiploma N3″ na 14 colega.
BNan a termina e prome parti di nan estudio di 4 aΓ±a, y awo practicamente nan carera policial ta inicia. E grupo di recien graduado por bay reinforsa e diferente districtonan aworaki. Un pabien na tur e graduadonan y nan famia. Hopi exito den boso carera policialB, Minister Rocco Tjon a expresa.
GRUPO 2021
Tambe a haci uzo di e oportunidad pa adresa poco palabra na e grupo cu aworaki a cuminsa cu nan estudio na Scol di Polis. Grupo 2021. A recorda nan cu di e mas di 500 solicitantenan, nan a wordo selecta, pues pa nan haci bon uzo di e oportunidad unico aki.
Un oportunidad unico pasobra nan no solamente lo bay forma parti di un organisacion dinamico y profesional, pero nan lo bay forma parti di un famia.
BScol di Polis ta e curason di e Cuerpo Policial y e docentena tin hopi conocimento y experencia. E deseo y plan pa independisa y converti e Scol di Polis den un academia di Husticia lo wordo inicia pronto. Asina lo por percura pa “opleidingen” pa personal existente cana mas lihe, pero tambe por brinda mas curso na ful sector publico (p.e. bijzonder opsporingsambtenaar) y tambe sector priva (safety and security)B, Minister Tjon a duna di conoce.


text:
WILLEMSTAD — Djasabra próksimo atletanan, dirigentenan i mayornan di e tim di atletismo AV Sparta ta partisipá na un di e proyektonan di CURADOET.
E famia di AV Sparta lo ta huntu ku empleadonan di Domeinbeheer na Sta. Familia School for di 8or di mainta pa fèrf e lokalnan di e skol parti paden.
Esaki ta prome? biaha ku AV Sparta ta partisipa? na CURADOET i ta kombensi? ku lo no ta e u?ltimo biaha. Partisipando na un aktividat asina aki, e tim di atletismo AV Sparta ta konsientisa? primeramente e atleta, pero tambe e mayor i e famia di AV Sparta den su totalidat ku ta importante pa por yuda? boluntariamente na bienestar di nos komunidat. Ademas Sparta ta eduka? e ho?bennan tambe ku hopi biaha komunidat ta aporta? na nos atletanan kumprando un karchi di fundraising o ta hasi donashon balioso pa nos atletanan por sea partisipa? den kompetensianan den eksterior o pa yuda na ve?lt; Partisipando na CURADOET e atletanan ta duna bek na komunidat.
Pues, aparte di ta train i guia e atletanan riba ve?lt pa ku e deporte di atletismo, semper AV Sparta a sa di kontribui? na formashon sosial i edukativo tambe di su miembronan.
For di aki, AV Sparta ke kurasha? mas organisashon deportivo i/o hóbennan pa djo?in CURADOET i aporta? positivamente na nos Komunidat.


text:
Kralendijk – Na Boneiru for di 15 di novèmber 2021 te 28 di novèmber 2021 ta hasi investigashon di keho ku hendenan ta keda kuné durante hopi tempu despues ku nan tabatin COVID-19. E tipo di kehonan akí ta konosí tambe komo ‘long-COVID’. Departamento di Salubridat Públiko i Instituto di Reino pa Salubridat Públiko i Medio Ambiente (RijksInstituutvoorVolksgezondheid en Milieu – RIVM) ta hasi e investigashon na islanan BES. E meta ta pa investigá e kantidat di kaso di long-COVID i kua ta e siudadanonan ku ta kore mas riesgo pa haña e kehonan akí. Tambe e departamento ke haña sa kua ta e kuido ku suidadanonan ku tin e kehonan akí tin mester.
Partisipantenan na e investigashon ta haña pregunta tokante e kehonan ku nan tabatin durante hopi tempu despues di nan kontagio. Hendenan ku despues di nan kontagio no a keda ku keho i hendenan ku no tabatin corona tambe ta partisipá na e investigashon. Esaki ta nesesario pa hasi komparashon entre tur e hendenan akí. Departamento di Salubridat Públiko a skohe e partisipantenan pa partisipá na e investigashon. Huntu nan ta representá e grupo di pashènt na Boneiru.
For di 15 te ku 28 di novèmber 2021 empleadonan di departamento di Salubridat Públiko ta yama e posibel partisipantenan na e investigashon. Kada hende ta liber pa disidí si e ta partisipá na e investigashon. Ta hasi e investigashon via telefòn i e ta dura mas òf ménos 30 minüt. Si e momento ku e empleado di Salubridat Públiko yama no ta kumbiní e partisipante, ta traha un sita nobo pa yama.
Siudadanonan ku ke partisipá na e investigashon i den e periodo di 15 pa 28 di novèmber no a haña yamada, por partisipá tòg. For di 30 di novèmber nan por yama 0800 0800 i nan ta haña un lenk pa bai e lista ku pregunta. Departamento di Salubridat Públiko ta spera ku mas tantu hende posibel ta partisipá na e investigashon. Mas tantu hende partisipá, mas tantu informashon e departamento i RIVM ta haña tokante ‘long-COVID’ na Boneiru.


text:
ORANJESTAD – Dia 24 di September 2022 Aruba lo conoce e prome edicion di e “Expo promove salud y bienestar 2022”. E meta di e expo aki ta pa brinda un dia informativo na comunidad pa hunto nos reduci y preveni malesanan cronico. Na 2021 estudionan a wordo hasi cu a constata cu 16.2% di e comunidad di Aruba a wordo diagnostica cu diabetes, caminda cu e averahe mundial ta na 8%. Consecutivamente, un otro estudio a constata cu 75% di e caso nan di dialyse na Aruba por a wordo evita door di hiba un estilo di bida mas saludabel.
Ta prome biaha cu stakeholders ta organizando e expo aki, completamente gratis, cu e meta di conscientisa e pueblo di Aruba tocante un estilo di bida mas saludabel y mas activo. Lo bai tin diferente booth presente e dia aki, di diferente representante den sector di salud, pa ofrece mas informacion posibel. Pueblo por pasa pa ricibi informacion valioso pa cuminsa of continua cu un biba saludabel.
Tin hopi enfermedad cu por wordo preveni door di tuma stapnan chikito. Come berdura y fruta ta un ehempel di esaki. Tambe hasi actividadnan fisico manera cana of core 30 minuut pa dia tin beneficionan positivo pa un persona su salud.
No ta keda nada otro mas pa Minister Dangui Oduber invita pueblo di Aruba pa bishita e expo. Pronto lo sigui mas informacion en cuanto e horario y localidad.


text:
Curacao: Siman pasa diamars y diaranson un boto di patruya Metal Shark di e punto di sosten di Wardacosta na Aruba, den colaboracion ku unidatnan di avionnan di Wardacosta, a detene dos boto, durante cual un total di casi 500 kg contrabanda a keda confisca. Dos Colombiano, un Venezolano, y dos Arubiano a keda detene dene caso aki. E droga y e sospechosonan a keda entrega na e Unidat contra Crimen Organisa di Cuerpo Polisial di Aruba, ku ta sigui ku investigacion di e casonan.
Ayera Zr.Ms. Groningen, cual ta nabegando pa Wardacosta Caribe Hulandes, a bolbe interesepta un transporte di droga. Esaki a keda hasí pa medio di coordinacion di e Centro di Operacion Maritimo (MOC) en cooperacion ku e helicopter y avion di Wardacosta. Durante e accion aki mas ku 1000 kg di kontrabanda a keda confisca y a detene cinco Venezolano. E contrabanda y e sospechosonan a keda entrega na Cuerpo Polisial di Corsou, ku lo sigui ku sobra investigacion.
Ku e ultimo accion aki, e conteo di e casonan di Wardacosta a yega na seis den un lapso di tres siman. E total cantidat di peso di e contrabanda ku a confisca durante e seis accion nan aki ta yega na kasi 4000 kilo. E lucha kontra traficacion di droga ta sosede den bon cooperacion ku Wardacosta su partnernan local den cadena hudisial, manera e diferente cuerponan polisial di Corsou y Aruba, BOT K-9 di KIA, Guarda nos Costa, Douana y Servisionan di Imigracion.


text:
Ray Lauffer ta presentá ‘Nan no sa..’
Awe t’e dia ku Ray Lauffer ta lansa otro kansion promoshonal. Na sèptèmber di 2017, Ray a inisiá un kolaborashon ku Decoded i a introdusí su promé proyekto independiente- lòs for di agrupashonnan musikal lokal. For di sèptèmber 2017 pa awor, Ray a bolbe demostrá kresementu komo artista i poko poko pero sigur ta birando un di e artistanan mas solisitá na Kòrsou. No únikamente den farándula ritmo kombiná, pero tambe ku presentashonnan komo solista na eventonan públiko i privá. Durante di e lunanan previo Ray a buska su identidat komo kompositor. Despues di e mash-up di “Distance” di Omarion i “Shape Of You” di Ed Sheeran, awe Ray Lauffer ta lansa un kansion propio i na papiamentu!
E kansion “Nan No Sa” ta un komposishon di Ray Lauffer bou di guia di Quincy ‘Biggie’ Comenencia. E piesa den ritmo zouk-a-dub a keda produsí dor di Randy Rosheuvel i Ray Lauffer. Ray ta splika ku esaki ta un ritmo nobo ku e ke introdusí, ”E ritmo zouk-a-dub tin elementonan tropikal pero ei mes tin e sabornan usual di ‘denbow’. E piesa ta papia di un pareha enamorá, pero klaro skondí pa sobrá. Un piesa sèksi, pero ei mes sufisientemente komersial. Mi ta spera ku fanatikonan disfrutá di dje.” Mixing i Mastering tabata den man di Efrem Mambi i Sean Cannister. E siguiente kansion di Ray ta programá pa komienso di sèptèmber 2018 i lo ta na spañó ; e intenshon ta pa hasi un promoshon pa aktivá e karera di Ray den Latinoamérika. Por sigui Ray riba Instagram @RayLauf i Facebook @RayLauffer. Fanatikonan por mira e videoclip riba e Youtube Channel @Skempi òf solisit’é na nan radio preferí. Ademas, por stream riba ITunes, Spotify, Tidal i Apple Music tambe.


text:
Resientemente sra. Marilyn Alcalá-Wallé, outor di e buki kotisá: ‘LA PUERTA. Gekadreerd door een Ministerie.…dat met twee maten meet?’ a otorgá un ehemplar di e buki na sra. Zetsia Ponson, hefe di e departamentu Arubiana-Caribiana di Biblioteca Nacional di Aruba (BNA).
E buki ta elaborá ekstensamente riba su periodo komo Minister di Enseñansa, Siensia, Kultura i Deporte na Curaçao, su kontakto i petishonnan pa sosten na e kadena hudisial durante su periodo di Minister, su retiro i e periodo despues.
Sra. Alcalá-Wallé a sirbi su komunidat dos aña i ocho luna den e funshon pa riba un dia inesperadamente a risibi un yamada di Ministerio Publiko (OM) ku ta bai kuminsa un trayekto di investigashon penal kontra dje, pa motibu ku aparentemente e no a kumpli ku e ‘Landsverordening integriteit (kandidaat-)ministers (Screeningswet)’. Sra. Alcalá-Wallé mesora a tuma retiro sin por a komprondé e issue mesora.
Despues a resultá ku promé ku a bira Minister, ta un formulario mester a yena di otro forma, algu ku diferente Minister den e kabinete Rhuggenaath a interpretá mes kos ku sra. Alcalá-Wallé. Pero OM a skohe pa persigui unikamente sra. Alcalá-Wallé i a keda buska un aña i mei na e honan kastigabel durante su periodo komo Minister, sin por a haña algu ku ela hasi robes.
Den e buki aki, sra. Alcalá -Wallé ta laga e lektor interesá eksperensiá a base di hechos kon e kadena hudisial na Curaçao por funshoná i a funshoná p’e. I kon OM ta midi ku dos midí.
Alabes e ta duna un tremendo siñansa na e lektor! Tur esnan interesá por pasa na BNA of por tuma kontakto ku e outor pa nan propio ehemplar.


text:
KOMUNIKADO KUERPO POLISIAL KÒRSOU Identifikashon víktimanan di aksidente di tráfiko.
KOMUNIKADO DI PRENSA 395 /2022
20 ougùstùs 2022
Identifikashon víktimanan di aksidente di tráfiko.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
E dos personanan ku a fayesé den e aksidente di djasabra 20 di ougùstùs 2022 riba
Schottegatweg-Noord, a keda identifiká komo:
Emmanuel C. Martina, nase na Kòrsou dia 19 di aprel 1954;
Chrisphonte Decopin nase na Haiti dia 20 di febrüari 1969.
Mientras tantu polis a detené shofùr di e vehíkulo ku a kousa e aksidente aki pa morto debí
na kulpa.


text:
The content originally appeared on: Diario
Algo alarmante sigur!
ORANJESTAD (AAN): Oficina Central di Estadistica a emiti nan boletin pa cu e analisis di Indice di Prijs di Consumo (conoci como CPI) pa luna di Juni 2022.
Manera ta di spera, e CPI pa luna di Juni 2022 ta 103.26, loke ta representa un subida di 0.7% compara cu e indice di Mei 2022 (102.49) y acumulando un subida di 2.6% te cu na Juni di e aña aki.
E cambio di e CPI pa e ultimo diesdos (12) lunanan (Juni 2021 te cu Juni 2022) ta 5.3%, un subida di 4.3 punto di porcentahe (ppt) compara cu e periodo corespondiente di aña pasa (1.0%).
E promedio anual (ultimo 24 luna) di e tasa di inflacion pa e periodonan di Juni 2020 te cu Juni 2021 y Juni 2021 te cu Juni 2022 ta 3.4%, un subida di 5.2 ppt compara cu e -1.8% registra den e periodonan di Juni 2019 te cu Juni 2020 y Juni 2020 te cu Juni 2021.
Durante e luna aki, 7 di e diesdos sectornan a registra subida di prijs. E subidanan cu tabata tin e mayor efecto riba e CPI a worde registra pa e sectornan di “Transporte ” (4.5%), “Mobilario” (2.6%) y “Cuminda y bebida no-alcoholico” (1.2%), causando un efecto di 0.67, 0.24 y 0.13 ppt, respectivamente. E subidanan den e sectornan restante a contribui cu un efecto di 0.10 ppt riba e CPI di Juni 2022.
E subidanan aki a worde contraresta parcialmente door di principalmente caida den e indicenan di e sectornan di “Paña y zapato” (-7.3%) y “Recreaccion y cultura” (-1.6%) cu a contribui cu un efecto di respectivamente -0.19 y -0.15 ppt riba e CPI di Juni 2022. E caidanan den e sectornan restante a contribui cu un efecto di -0.05 ppt riba e CPI di Juni 2022.
E subida den e sector di “Transporte” a worde causa door di principalmente un subida den e categoria “Gasto relaciona cu uso di vehiculo di transporte personal” (6.9%), causando un efecto di 0.65 ppt. E subida den e sector di “Mobilario” a worde causa principalmente door di un subida di 14.2% den e categoria “Mueble y accesorionan, tapijt y otro tipo di material pa vloer”, causando un efecto di 0.14 ppt. E subida den e sector di “Cuminda y bebida no-alcoholico” a worde causa door di principalmente un subida den e categoria “Cuminda” (1.2%), causando un efecto di 0.12 ppt.
E caida den e sector di “Paña y zapato” a worde causa principalmente door di un caida den e categoria “Paña” (-7.2%), causando un efecto di -0.15 ppt. E caida den e sector di “Recreacion y cultura” a worde causa principalmente door di un caida di 2.8% den e categoria “Vacacion”, causando un efecto di -0.08 ppt.
Canasta di consumo: E canasta di consumo di e CPI ta consisti di 408 bienes y servicionan.
Compara cu luna di Mei 2022, 44.4% di e bienes y servicionan aki a conoce un aumento di prijs causando un efecto di 1.40 ppt, mientras cu 39.5% ta mustra un caida di prijs, cu a contribui cu un efecto di -0.65 ppt y pa e restante 16.2% no tabata tin cambio den prijs.
Prijsnan di bienes a subi cu 1.3% y a causa un efecto di 0.75 ppt. Prijsnan di servicionan practicamente no a registra cambio y tabata tin un efecto insignificante riba CPI di Juni 2022.
Core inflation: E asina yama CPIC (core inflation) – CPI excluyendo e efecto di energia y cuminda – a registra na Juni 2022 un subida di 2.0%.
E indice di energia, cu ta consisti di e productonan: electricidad, awa, gasolin y diesel a registra un subida di 9.0%. E indice di cuminda a registra un subida di 5.1%.
Bestaansminimum: Algo espantoso sigur ta e hecho cu e minimo di placa cu un famia mester pa por biba den un luna di tempo, a subi bastante.
Segun Oficina Central di Estadistica, e bestaansminimum pa un hogar consistiendo di 2 adulto y dos mucha (edad 0-14 aña) na Juni 2022 ta 5.070 Florin.
Esey ta un subida di 300 Florin compara cu Juni 2021. E tempo aya e tabata na 4.770 Florin.
Ademas di esey, Oficina Central di Estadistica a mustra cu e Bestaansminimum pa un hogar di 1 adulto ta 2.414 Florin, esey ta un subida di 143 Florin compara cu Juni 2021 (ora e tabata 2.271 Florin).


text:
WILLEMSTAD/KRALENDIJK – Entrante promé di yanüari 2021, Juri Kooyman lo asumí e funshon di CEO di Grupo Kooyman. E kompaniá di hardware i material pa konstrukshon a anunsiá esaki djabièrnè 3 di yüli. Juri Kooyman ta sigui Herbert van der Woude, kende a ehersé e funshon di CEO di Grupo Kooyman durante e último 14 añanan.
Den e seis añanan ku a pasa akí, Juri Kooyman tabata miembro di e Management Team di e Grupo, responsabel pa Store Operations i benta komersial (Commercial Sales). El a drenta e kompania na 2006 komo ‘Assistant Store Manager’ na Dakota, Aruba, pa despues di esei bira e promé Store Manager di e promé Megastore, establesé na Primavera, Aruba. E lo wordú lo siguí komo Senior Manager Operations pa Job Laboyrie, un manager di Kooyman eksperensiá kende aktualmente ta finalisando e proyekto di konfigurashon di e filial na Barbados.
Komo CEO, Juri Kooyman su prioridat lo ta pa sigui streamline i stabilisá prestashon di e Grupo komo konsekuensia di e krísis di Corona. Na mes momentu e lo enfoká su mes riba integrashon di e filial di Barbados den e merkado i komunidat lokal i riba e prosesonan di trabou general interno. Finalmente, e lo supervisá e esfuersonan pa realiniá ku e kultura di “kliente promé” di e Grupo despues di mas ku un aña ku e atenshon a desviá di esaki pa motibu di e implementashon di un sistema di kompiuter nobo. E espektativa ta ku e implementashon akí lo finalisá pa final di sèptèmber i lo forma e “backbone” di e strategia di transformashon digital di e Grupo pa prepará pa desaroyo den e merkado di futuro i na mes momentu sirbi su merkadonan di forma mas efektivo.
“Nos debe Herbert hopi danki pa su dedikashon komo CEO di nos kompania,” Presidente Bastiaan Kooyman a bisa. “Bou di su liderazgo, Kooyman a sigui desaroyá su mes den un minorista den material di hardware/konstrukshon lider den Karibe. P’esei nos ta kontentu ku e ta sigui usa su konosementu, ret di kontakto i eksperensia pa e kompania, drentando den e Konseho di Supervishon entrante promé di yanüari 2021.”
“Preparashonnan pa e momentu akí ta kanando pa basta tempu kaba. Nos lo realisá e kambio ofisialmente promé di yanüari i mi ta ansioso pa e dia ei,” segun e CEO entrante. “Kooyman ta konosí komo kompania ambisioso, inovativo i dinámiko ku ta hopi dirigí riba atenshon pa kliente. Nos ke mantené i fortifiká esaki. Ku e kresementu di e último añanan i e apertura di e filial na Barbados, nos ke ekspandé nos posishon di lider den e region, kontinuando ku nos strategia eksistente, pero na mes momentu tambe oumentá e enfoke riba digitalisashon i durabilidat.”
JURI KOOYMAN WILL TAKE OVER AS CEO OF THE KOOYMAN GROUP
WILLEMSTAD/KRALENDIJK – Effective January 1st, 2021, Juri Kooyman will take over as CEO of the Kooyman Group. The Curacao, Dutch Caribbean based Hardware & Building Materials Retailer announced this on Friday, July 3rd. Juri Kooyman succeeds Herbert van der Woude, who has been the CEO of the Kooyman Group for the last 14 years.
Over the past six years Juri Kooyman has been a member of the Group’s Executive Management Team, responsible for Store Operations and Commercial Sales. He joined the company in 2006 as an Assistant Store Manager in Dakota, Aruba, after which he became the first Store Manager of the first Megastore, located in Primavera, Aruba. He will be succeeded as Senior Manager Operations by Job Laboyrie, a veteran Kooyman manager currently overseeing the completion of the Barbados store setup project.
As CEO, Juri Kooyman’s priority will be to further streamline and stabilize the Group’s performance in the aftermath of the Corona crisis. At the same time, he will focus on integrating the Barbados store into the local market and community and into the internal overall working processes. Lastly, he will oversee the efforts to re-align the Group’s “customer first” culture after more than a year of distraction due to the implementation of a new ERP system. This implementation is expected to be finished by the end of September and will form the backbone of the Group’s digital transformation strategy to prepare for future market developments and at the same time serve its markets more effectively.
“We are extremely indebted to Herbert for his commitment as our company’s top executive,” said Chairman Bastiaan Kooyman. “Under his leadership, Kooyman has further developed itself into a leading Caribbean hardware/building materials retailer. We are therefore pleased that he continues to use his knowledge, network and experience for the company with his accession to the Supervisory Board as per January 1st, 2021.”
“Preparations for this moment have been ongoing for quite some time already. We will be officially making the switch on January 1st and I’m very much looking forward to that day,” the incoming CEO said. “Kooyman is known as an ambitious, innovative and dynamic company that is very customer focused. We would like to maintain and further enhance this. With the growth of recent years and the opening of the Barbados store, we are looking to further expand our leading position in the region by continuing to pursue our existing strategy, but at the same time to also increase focus on digitalization and sustainability.”


text:
Boegoeroei – Shonnan, e momento tan spera a yega! Despues di un rondo di “fula pulso”, un rondo di “un pa tera, un pa lama”, e gran final a yega diasabra awo, 17 di september, cuminsando pa 4’or di atardi na Fermin’s Bar BQ, pa wak cua dje “legendarionan” di 60+ lo bay cu e Copa Jani Brokke Bola 8 60+! Entrada lo ta completamente gratis y ta invita full pueblo di Aruba pa bin presencia biyar legendario di añanan 60 y 70!
Na Hulanda nan tin un dicho: “men weet nooit hoe een koe een haas vangt”, pero prome cu nos bay splica esaki, nos kier a trece e “stand van zaken” despues di siman pasa. Den winners round, Gino Geerman ta duna Ricky Quant un “makeover”, Junini ta ground Omar “Kilowatt” Lampe, Franklin Ruiz ta haya e grato noticia cu “Lucky Viviano” Frank a haya un atake dje virus “E. Colio” (Escherichia Colius) y no por presenta, y Edwin Chirino ta manda Ernesto “De Haas” Pardo pa losers round! Siguientemente Gino Geerman a falta concret contra Junini, y “All time legend” Edwin Chirino ta manda Franklin “Frenzo” Ruiz bay “zing een kilo lager”! Pues diasabra awo den winners round, e desenlace lo ta bay ta entre Junini Quant vs Edwin Chirino!
Den losers round e momentonan “de la verdad” tabata cay na ordo! Legendario Buchi “De Koe” Briezen ta enfrenta legendario Ernesto “De Haas” Pardo, y ta aki ta caminda e dicho Hulandes a cay den wega! Buchi ta down 1-0, pero celebrando su hacimento di aña na ordo, Buchi ta cuminsa marca paso rond di mesa, tabla cos na 1-1 pasando Ernesto e unico capoti den e torneo, pa despues gana e bataya cu 2-1! “Men weet nooit hoe een koe een haas vangt”! Histeria total den e localidad! Pero warda! Fiesta no a caba ainda! Buchi ta sigui y ta raspa nada menos cu “Sheik” Orman tambe!
Den otro bracket, Ricky Quant ta tumba Carlos “Pythagoras” Croes, pa despues pone blackout pa Omar “Kilowatt” Lampe! Shonnan, wanta duro, diasabra awo losers round ta sigui cu nada menos cu “Legendario” Buchi Briezen vs Gino Geerman, y Ricky Quant vs Franklin Ruiz!
Como gradicimento, e organisado dje torneo, sr. Moonchi Kelly, ta invita tur participante dje torneo pa bin “dal dos friu” na su nomber diasabra awo, y como broche de oro lo ta bay tin un special pa full pueblo di Aruba cu por tene un taco di biyar den man: “THE CHALLENGE TABLE”! Si shonnan, ta bay tin un mesa disponibel pa ken cu ta, di cua bario cu ta, di ki edad cu ta, pa challenge otro ariba e mesa ey! Claro e challenge no por ta por nada! E por ta pa un drinks, un florin, un sunchi, un weekend stay, e Camaro of Harley para eyfo, pero e mester ta pa algo! Shonnan, no perde e primicia unico aki, diasabra awo, 17 di september, cuminsando pa 4’or di atardi! Yegaaa!
GRANDIOSO FINAL TORNEO JANI BROKKE BOLA 8 60+ DIASABRA AWO!
Boegoeroei – Shonnan, e momento tan spera a yega! Despues di un rondo di “fula pulso”, un rondo di “un pa tera, un pa lama”, e gran final a yega diasabra awo, 17 di september, cuminsando pa 4’or di atardi na Fermin’s Bar BQ, pa wak cua dje “legendarionan” di 60+ lo bay cu e Copa Jani Brokke Bola 8 60+! Entrada lo ta completamente gratis y ta invita full pueblo di Aruba pa bin presencia biyar legendario di añanan 60 y 70!


text:
Kolekshon antropológiko di NAAM
Entre e tesoronan ku NAAM tin mag di warda tin kolekshonnan di e promé habitantenan di islanan di Antia, sinku mil aña pasá, pero tambe di partinan di poblashon ku a yega despues, for di Afrika, Europa i Asia. E ophetonan aki por varia di tamaño entre un boton i un piedra di molina. Kada opheto to wòrdu registrá. Despues di a saka su portrèt e ta wòrdu hinka den e banko di dato i ta keda wardá den e depósito òf ta wòrdu fiá. Miéntras e kolekshonnan arkeológiko tin vários orígen, e herensia antropológiko ta konsistí pa mayoria di e aproksimadamente 3000 ophetonan di kultura Afrokaribense, ku a keda kolektá dor di pader Paul Brenneker i Elis Juliana (mira Kolekshon Antropológiko, aki bou).
Kolekshon Antropológiko
Na mitar di siglo 20 pader Paul Brenneker, un pastor Hulandes, a kuminsá investigá kultura lokal, ku atenshon spesial pa kantika i historia. Den añanan sesenta e la risibí yudansa di artista i investigadó Elis Juliana. Huntu nan a bishitá un par di shen ansiano na Kòrsou i Boneiru, komo fuente riku di informashon tokante kultura lokal, filosofia i arte.


text:
Meteo Aruba ta informa riba e tempo pa cu Aruba. Pronostico di Tempo pa Aruba valido te diahuebs 12 Januari 2017
Tempo: Diaranson anochi: parcialmente nubla sin awasero di importancia
den marduga i diahuebs: parcialmente te brevemente hopi nubla cu
un awasero pasahero
Temperatura maximo 29 grado Celsius y temperatura minimo 24 grado Celsius.
Solo lo baha awe nochi 06:32 pm y lo sali mañan mainta 07:05 am.
Biento: modera te basta fuerte i for di direccion oost- noordoost;
forsa 3 te 5 (12 te 39 km/ora, 7 te 21 nudo).
Situacion general di tempo: den proximo 24 ora de bez en cuando mas nubia lo pasa riba nos region.
Principalmente den oranan di marduga i mainta esaki por produci un
awasero breve riba Aruba. Sinembargo, no ta spera cantidadnan
significante.
Condicion di lama: Olanan di lama lo ta for di direccion oost noordoost cu haltura di 5 te
localmente 9 pia.
Alerta: ta pidi ocupantenan di boto chikito pa procede cu cautela riba
lama, specialmente na costa noord esaki debi na labaderanan modera
for di noord noordoost.
Registracion di temperatura (celsius) y awacero (mm) den ultimo 24 ora :
Airport : Max 30 / min 23 / 0.0
Hadicurari : Max 28 / min 24 / 0.0
Temperatura Max/ Min 29/24


text:
hillard cijntje
-
Lima2019
Hillard no ta logra termina su careda
Un fayo na su bicicleta a pone cu Hillard Cijntje no a logra caba su careda di Ruta den e…Read More »
-
Lima2019
Ciclista Cijntje ta conta di su experiencia
Ciclista Hillard Cijntje ta conta di su experiencia den e Weganan Panamericano na Lima, Peru. Hillard a competi den e…Read More »
-
Lima2019
Hillard Cijntje a competi den ciclismo di pista
Hillard Cijntje a competi den ciclismo di pista den e Weganan Panamericano LIMA 2019 E ciclista di Corsow, Hillard Cijntje…Read More »


text:
ORANJESTAD, ARUBA – E siman aki Fundacion Parke Nacional Aruba (FPNA) a cuminsa cu e ultimo fase di e plan reorganisatorio cu ta forma parti di e mitigacion di e impacto financiero relaciona cu e crisis economico / financiero cu e pandemia di COVID-19 a trese cune pa Aruba henter.
Di un manera diligente y capas e Hunta di Directiva di FPNA cu aprobacion di e Hunta di Supervision a tuma e pasonan necesario durante aña 2020 pa mitiga e efecto financiero. Esaki a wordo haci pa garantisa e continuidad di e trabou di conservacion di Aruba su naturalesa. E impacto di COVID-19 a afecta e fuentenan di entrada di e fundacion, caminda cu Gobierno di Aruba a reduci nan subsidio cu 12.6%. Tambe e entrada di bishitante ricibi na Parke Nacional Arikok a cai cu un averahe di 70% compara cu 2019.
Hunto cu e ehercicio pa reduci e gastonan operacional mas tanto posibel, FPNA ta sigui tuma pasonan necesario na bienestar di e fundacion y tur empleado. Desde juli 2020 e empleadonan di FPNA a entrega 8.5% di salario. Durante e prome lunanan di 2021 tabata tin varios reunionnan cu trahado di FPNA, y cu sindicato SEPPA y Landsbemiddelaar, y asina a yega na un acuerdo mutuo pa ahusta salario di empleado cu un reduccion total di 15%.
FPNA tambe a inicia un proceso di ofrece pakete boluntario di cual 11 trahado a haci uso si esaki. Tambe algun trahado a wordo ofreci un cambio di funcion, y algun a tuma esaki. Pa algun otro trahado FPNA lo mester pidi ontbinding pa asina por finalisa e ‘afvloeiingsplan’. Cu e mitigacionnan aki FPNA lo por evita un situacion financiero precario. Awo cu menos trahado, FPNA lo sigui tuma pasonan necesario pa yega na un finansa sostenibel. Nos dilanti FPNA lo bai enfoca riba desaroya y modernisa procesonan di trabou: con por traha mas eficiente y na mes un tempo mehora e calidad di servicio.
Cu cifranan ricibi di ATA, FPNA ta monitor y midi tur luna e cantidad di bishitante cu ta bishita Aruba den comparacion cu Parke Nacional Arikok. Pa e ultimo añanan Parke Nacional Arikok tabata ricibi un averahe di 10% di turista cu ta bishita Aruba. Desde e introduccion di e maneho di ATV/UTV y tambe e pandemia di COVID-19 e cifra aki a baha cu un averahe di 1.5%, cual ta haci cu actualmente 8.5% di turista cu bishita Aruba ta bishita Parke Nacional Arikok. E team di maneho ta den proceso di formula un plan comercial nobo pa recupera e perdida di e 1.5% mas alinea cu e pensamento di un recreacion sostenibel cu ta den balansa cu naturalesa. Fundacion Parke Nacional Aruba ta gradici e comunidad di Aruba pa e sosten durante e proceso di recuperacion.


text:
Hunta di Supervision
E hunta di supervision, consistiendo di cuatro miembro inclusivo e presidente, ta responsabel pa supervisa e director y alabes e normanan y e maneho di e fundacion.
Tambe e conseho di Supervision ta vigila e actividadnan den e fundacion y institutonan relaciona cu Fundacion Lotto pa Deporte y ta Brinda sosten y conseho na e director.
Den e ehercito di nan tarea, e miembronan di hunta di supervision ta actua na interes di e fundacion y institutonan relaciona na Fundacion Lotto pa Deporte.
E hunta di supervision ta consisti di:
- Silvio M. Janga (presidente)
- Antonius A. Kamperveen (miembro)
- Flavio F. Faneyte (miembro)
- Elias J.F. Kock (miembro)
- Hillegonda de Meza (Asistente)
Director
E fundacion tin un Director. E Director tin e responsabilidad di maneha e fundacion.
E fundacion tambe ta wordo representa pa su Director, teniendo na cuenta cu pa cierto accion aprobacion ta necesarion di e hunta di supervision y/of di e minister responsabel pa deporte.
Director: Roland S. Tuitt
Aña Fiscal 2019
Nos Socio
Canadian Bank Note Aruba (“CBNA”) un subsidiario di Canadian Bank Note Company (“CBN”).


text:
E partido crucial entre Nacional y Estrella, dos ekipo sin punto ainda den e prome rond di Playoffs, tabata mas bien un “must win” pa ambos ekipo, tres punto for di e partido aki lo a nifica, mas cu ‘un suspiro di aire fresco’, bai bek di biaha tambe den contencion pa clasifica pa e fase final di Playoffs. Pa e perdedo lo a nifica keda den bom di e tabla di clasificacion, ‘cu un sero hopi halto pa subi’ pa yega final.
E empate entre RCA y Dakota na cero gol Diasabra pasa a causa cu e Playoff aki ta mas interesante ainda, apesar cu hopi lo wak e di otro manera tambe, esta cu tur dos tin cuater punto, aleha toch for di e dos ultimo ekiponan riba tabla.
Nacional a cuminsa di biaha den atake cu bon yegadanan riba e porteria defendi pa Jose Frias Vizcaino, den tur esaki Estrella tambe a contesta hungando nan wega di “balbezit” cu bon rotacion y toke, hayando nan mes cu yegadanan di hopi peliger tempran. Un wega bastante balansa den e prome 20 minuutnan unda Nacional tambe tabatin yegadanan di hopi peliger, unda Pancho Croes a brilla den defensa y Jesus bou di e tres latanan, a mantene e resultado sera.
Despues di e prome binti minuutnan e Dragonnan a mane cuminsa domina, hasiendo pressing halto pa recupera e bala mas frequente, causando hopi situacion di peliger y di gol, unda Defferey Banton, hungando den un rol mas ofensivo den e partido aki, hunto cu Edward Clarissa, a sabi di sobresali pa Nacional.
E prome gol di e partido a yega na minuut 42 pa medio di Devis Oliveros for di un tremendo pase di Rensley Tromp, cu a sprint cu bala for di linea di “middenveld”.
Nacional 1 Estrella 0.
Pa hasi cos pio, Jean Pierre van der Linden di Estrella, a wordo expulsa p’e arbitro despues di dos carchi geel consecutivo pa protesta. Asina tambe halftime a bai aden cu Nacional den bentaha.
Den e di dos tempo Nacional cu un bentaha numerico di hungado riba tereno, a sabi di controla e tempo di wega, creando hopi oportunidad di aumenta bentaha, Estrella den un rol defensivo a duna hopi bataya pero “en vano” na final di dia.
Nacional a aumenta bentaha al fin na minuut 56, unda Leonardo Pulido a anota pa e 2-0 for di un oportunidad cu su mes a crea hortando e bala for di defensa di Estrella net pafo di area penal.
Mas dominio a sigui di Nacional y mas bataya di Estrella defendiendo na mes y hasta crea ocasion nan mes di gol tambe. E ingreso di Phaedrick Baromeo y otronan a yuda un poco, y bo lo puntra bo mes, kiko Estrella lo por a hasi cu 11 homber riba tereno, pero, ta Nacional atrobe a sigui domina y a logra anota pa hasi e wega 3-0 na minuut 63, un gol contundente di Edward Clarissa cu asistencia di Devis Oliveros.
Asina tambe e partido ta termina, un victoria importante pa Nacional di 3-0 riba Estrella. Nacional tin awo 3 punto, un so tras di RCA y Dakota, ambos empata cu 4 punto. Estrella ta keda sin punto riba tabla y e siguiente wega contra RCA nan lo ta bringando pa nan bida. E Dragon nan lo hunga siguientemente contra Dakota y un victoria lo pone nan den un tremendo posicion pa bai final. Nos “Man of the Match” ta Edward Clarissa, e talentoso hungado hoben di Nacional.


text:
Division Honor a ‘start-sali’ e weekend aki un biaha mas despues di e receso di dianan di fiesta di fin di anja, sigui p’e torneo Copa Betico 2022 unda RCA a sali campeon, y tambe e bunita festehonan di e ‘90 Aniversario di Arubaanse Voetbal Bond’ incluyendo e “All Star Game”. Tin un bon ambiente ta reinando den nos futbol, e clubnan ta motiva y determina pa bataya duro y saka e mihor resultado posibel, apuntando p’e titulo di campeon di futbol, ken lo yega playoffs? ken lo degrada? y ken lo sali campeon? Di awor en adelante tur wega ta crucial, tur resultado ta conta, tur hungador ta importante.
Riverplate vs Bubali
E prome partido di e rond final di e campeonato aki tabata entre Riverplate, un ekipo den ascendencia cu a sorprende hopi e anja aki hungando bon futbol, y Bubali, un ekipo tradicional, e orguyonan di Nort, cu e anja aki ta mas bien renobando y bringando pa sobrevivencia den Division Honor.
Riverplate a cuminsa e partido aki poniendo hopi presion riba Bubali, ta man’e nan a tira un net grandi riba e defensa nortero, sofocando nan foi cuminsamento di e wega. Tur esey a duna resultado tambe y na minuut 5 caba unda Johndrick Kelly ta anota un gol y cuminsa un anochi inolvidabel pa su persona. Riverplate 1 – Bubali 0.
Asina mes River a sigui domina, practicamente bibando den teritorio di Bubali, haciendo un semi pressing di zona cu e orguyonan no por a decifra. Pero, tin biaha ora cu tin dominio asina, mester sa concreta tambe, algo cu no a pasa, hasta despues di a controla e wega p’e prome 20 minuut nan di e partido.
Bubali alfin a haya un salida, pero ki salida, na minuut 21, den un “counter” di dos pase, saliendo for di pia di Jian Franco Burgos for di patras den defensa, ta hasi un pase largo pa John Zarra riba banda robes cu ta crusa na su drechi pa Jonathan Leest cu ta fusila portero Whilmerd Croes pa empata e wega, Riverplate 1 – Bubali 1.
Foi e punto ey e partido un poco mas balansa ya cu River a haya nan ta retrocede un poco mas pa evita hugadanan di sorpresa cu a causa e gol di Bubali, pero a parce tambe man’e cos River tabata “regroup” pa cuminsa busca cosnan mas grandi.
Na minuut 35 ta Johndrick Kelly mes ta bolbe haya e net despues di varios asalto di e team di e ‘franja cora’ y asina pon’e su ekipo bek den bentaha. Riverplate 2 – Bubali 1.
Asina halftime a bai aden despues cu River a cuminsa tuma e batuta di e partido, dominando te na e punto ey.
Den segundo tempo e consistencia di River a sigui, cu bon toke, rotacion, y dominio tambe, den ambos aspecto, tanto defensivo bou liderato di Carlos L. Quandt y esun ofensivo cu nan energia, causando hopi yegada y tironan riba gol. E combinacion di Bernard Smolders, Julnes Klep, Siljean Vrolijk, y Baten Quandt entre otro, tabata pon’e hopi bala den e zona di peliger di Bubali unda cu nan portero Josthan Maduro a hay’e ta salba su ekipo na varios oportunidad. Esaki ta e Riverplate cu nos a wak den comienso di e campeonato aki, sorprendiendo hopi hende.
Na minuut 59 alfin e muraya di Bubali ta cai abou atrobe despues di tanto presion di e oncena di Madiki, ora cu e talentoso Julnes Plet mes ta anota pa aumenta bentaha di River na 3-1.
River no ta para keto y e golnan ta sigui, na minuut 70 ta e incansabel motor den medio campo, Bernard Smolders, ta anota pa hasi e wega 4-1 pa Riverplate.
Despues ta sigui e gol di Johndrick Kelly pa completa su “hattrick” p’e anochi y hasi e score final Riverplate 5 – Bubali 1.
Un exhibicion di tanto forsa di condicion fisico pero tambe creativo bayendo dilanti, e ekipo aki ta bon prepara y por yega leu e campeonato aki, pon’e atencion n’e ekipo di Playa p’abou! Nos King of the Match ta Johndrick Kelly pa su “hattrick”, algo cu no sa pasa hopi den futbol.
Riverplate ta den di seis puesto riba tabla, 5 punta so foi cuarto lugar, y Bubali ta keda cu 4 punta den ultimo lugar riba tabla.
Sigientemente Riverplate ta hunga contra Caravel Diabierna anochi 18 Februari y Bubali lo bai contra RCA Diasabra atardi 19 Februari.
Estrella vs Caravel
E derbi di Santa Cruz entre e clubnan di Angochi y Papilon, Independiente Caravel y Estrella a caba 3-3 den siman 1 di e promer rond October pasa. Un partido unda Caravel a avisa tur hende cu nan ta serio den nan intencion nan e anja aki, Estrella mester a bataya bek y empata e wega ey te den e ultimo minuutnan.
Caravel cu ta den top cuater ta un ekipo cu hopi experencia, de paso, cu varios hungado cu a yega na milita den Estrella den pasado, Estrella en cambio un ekipo hoben cu ta en busca di e gloria di temponan pasa.
Den e partido aki ta Caravel tabatin e bala mayoria biaha, c’un bentaha den posesion basta significante, pero, apesar di hopi yegadanan skerpi, no a sa di probecha. Mester bisa si cu Estrella, ainda sin Pancho Croes den e ekipo, a defende hopi bon y cu bon trabou di Jesus Fria bou di e tres latanan den su debut di regreso, a hasi posibel cu e club di Papilon a sabi di wanta e resultado sera.
Den futbol y deporte en general tin un dicho na Spanjo ta bisa; “el que no hace se le hacen”. Dicho hecho, Caravel cu mas posesion y dominio den e wega no a probecha nan chens nan, nan no tabata skerpi den e ultimo 16, unda ta conta mas. Mientras Estrella cu poco a haya nan ta probecha cada chens y tabata peligroso den contra-golpi cu tironan riba gol. Trevor Faro mes a haya su mes dilanti gol na varios instantenan, e tabata serca na anota gol den algun ocasion caba.
Despues cu haltime a bai aden sin gol, alfin na minuut 68 ta Trevor Faro mes ta anota un gol di cabes foi un bon pase di Adrian Leon. Estrella 1 – Caravel 0.
Apesar cu Caravel a sigui hunga nan wega di posesion y hasta mas intensidad ta un autogol di Estrella, un bala cu a rebota foi Egbert Tromp na minuut 72, ta salba nan un punta di oro, Estrella 1 – Caravel 1.
Cu e punta aki Estrella ta mantene e puesto 8 y Caravel ta keda den top cuater riba tabla, sin niun cambio drastico. King of the match ta comparti entre Jesus Fria di Estrella y Donaldo Quintero di Caravel.
Den siman 11 Estrella lo enfrenta Britannia riba Diadomingo anochi y Caravel lo topa cu Riverplate Diabierna anochi.
RCA vs United
E tricolornan di Solito ainda ta lider riba tabla di Division Honor te na e haltura aki, nan a bin di gana e torneo “Copa Betico” 2022, nan di tres consecutivo. United ta un ekipo den ascendencia, nan a caba e prome rond di e campeonato basta solido, hasta acumulando punta den e proceso.
E partido aki a cuminsa na un manera balansa, United no a baha cabes p’e campeon nan den ningun momento, apesar cu RCA tabatin e yegadanan mas skerpi cu mas chens pa gol, pero bon futbol di United sin duda, defendiendo bon y cu Adrian Donayre den su dia, ta hopi cos por pasa.
E promer gol di e wega a cai na minuut 35 pa medio di Marc Jacobs, probablemente e mihor rechtsback actualmente den nos futbol local, dunando RCA e bentaha despues di varios intento previo. RCA 1 – United 0.
Hopi lo a pensa cu awor e wega a habri pa RCA despues di e gol, pero, United a tene duro y keda cu pasenshi, enfocando riba nan plan di wega. E partido a bai den sosiego cu RCA cu e minimo bentaha.
RCA a sigui cu nan wega ofensivo, pero e anochi aki nan a topa cu Adrian Donayre den top form. United a sa di hasi countersnan bastante efectivo despues di defende hopi bon cu un alineacion cu mas bien ta pon’e hopi homber den defensa, un sistema di disciplina y dificil pa penetra.
Na minuut 57 United ta haya un penalty, indica pa arbitro Omar Lambert cu tabatin un bon “desempeño” e anochi aki. Un incursion di Denrick Lopez den area penal pa medio di un bunita “dribble” pasando algun defensor tricolor pa despues wordo tumba abou den e zona cora. Lopez mes ta anota e penalty aki pa su di 8 gol di e campeonato (cuarto riba tabla di goleador). RCA 1 – United 1.
Asina tambe e partido ta termina den un empate unda RCA a sali mas perhudica ya cu Dakota eventualmente lo pasa nan bai cu e liderato di campeonato. United en cambio si a sali di bon cu e punta di oro aki foi di e lidernan riba tabla y a logra sali for di e sotano na final di e siman 10 aki.
King of the Match ta comparti entre Marc Jacobs di RCA y Adrian Donayre di United.
Den siman 11, RCA lo midi forsa cu Bubali Diasabra atardi y United na su turno lo enfrenta La Fama Diadomingo atardi.
Nacional vs Britannia
Nacional ta un ekipo cu tin hopi anja sigui ta bai playoffs y a hunga den varios wega final, gana campeonato y tambe Copa ABC entre otro den e ultimo anja nan, awor nan ta haya nan mes ta bataya duro pa escala algun posicion pa drenta den e ‘top cuater’, y pa bisa berdad nan ta mas peligroso cu nunca.
Britannia ta solido den di tres lugar despues di un comienso dificil den e campeonato aki, nan ta un ekipo cu ta busca na mehora semper, den e prome rond nan a hasta sa di gana di Dakota cu awor ta e lider nobo riba tabla, ban wak kiko nan lo trece pa nos den e di dos rond aki.
E pumanan tabatin tur cos ta bayendo bon pa nan den e prome tempo, bon toke di bala, posesion, yegadanan skerpi, pero niun gol pa mustra pa nan trabou. Nacional tambe a hunga bon, cu pasenshi, cu menos posesion di bala, pero, kizas mas efectivo den e ultimo 16 y den nan punteria.
E trabou ey di Britannia a haya un sla duro net prome cu halftime, e peor momento pa permiti un gol den un wega sera y empata. Un gol net prome cu halftime semper tin un impacto psichologico grandi den un partido.
Na minuut 44, Emerson Leocadio, e ruman di Valdo, ta purba hasi un pase hopi largo mes (casi di banda pa banda), unda cu e defensor di Britannia no por a rechasa e bala y den e desvio Devis Oliveros ta haya e esferico den area penal y ta hasi un ‘sombre’ riba e portero cu tabata saliendo rapido, “quick thinking” di Devis, un goleador di rasa cu no ta pordona nada, Nacional 1 – Britannia 0.
Cu e gol di bentaha pa cuminsa e di dos tempo, Nacional tabata trankil y den control di wega, pero mas bien tambe den e aspecto mental. Britannia a sigui hunga nan wega man’e den e prome half, pero mas tempo pasa mas nan tabata frustra ora cu nan no por a anota e gol di empate. Na minuut 67 nan a yega e “boiling point” ora cu den un momento di frustracion nan ta perde nan hungador Glenbert Quandus pa via di su di dos carchi geel y expulsion. For di e momento ey tabata “downhill” p’e ekipo di Piedra Plat.
Gol di Devis Oliveros, su di dos di wega na minuut 74 y su di 10 gol di campeonato pa empata p’e di dos lugar riba tabla di goleador, sigui p’e gol di Joshua Aguirre na minuut 79, p’a hasi e wega 3-0 pa Nacional.
Un Britannia completamente desinfla na final a hunga mas bien djies pa anota e gol di honor, y nan a logra esey na minuut 90+6, un gol di Castro Mattos. Y asina mes e partido a termina, Nacional 3 – Britannia 1.
Nacional awor ta solido den di cinco lugar riba tabla, dijes cuater punta so menos cu Caravel p’e cuarto lugar, Britannia toch ta logra keda den di tres lugar cu dos punta di bentaha riba Caravel. King of the Match ta Devis Oliveros di Nacional.
Den siman 11, Nacional lo enfrenta Dakota Diasabra anochi y Britannia lo bai contra Estrella Diadomingo anochi.
Dakota vs La Fama
E abehanan di Dakota y e speransa berde di Savaneta tin un “toma y dame” andando entre nan. Dakota a gana 3-1 den e prome rond di e campeonato ki, mientras cu La Fama a elimina Dakota den semi final di Copa Betico luna pasa. E wega aki tabatin un cierto tension sin duda.
Dakota a cuminsa e wega rotando y teniendo e bala, cu algun yegada skerpi, pero toch bastante conservativo ya cu La Fama ta un ekipo bon para riba cancha, defendiendo bon c’un portero man’e Joshua Faro, ademas di nan veterania y condicion fisico, nan por sorprendebo na cualquier momento, no ta facil pa hunga La Fama.
E wega di pasenshi di Dakota mas bien a trece hopi cos bon, nan no a riesga dimas, nan no a perde cabes, un Dakota trankil cu focus. La Fama kizas a spera Dakota mas agresivo den ofensiva, tirando dilanti tin biaha cu mucho por tin su consequencia, esey no a pasa.
E partido duro, pero deportivo den su mayoria, e wega a hasta bai sin carchi te minuut 86. Referee Eugene Farro a controla e wega bon.
E portero Joshua Farro di La Fama a salba su ekipo na hopi ocasion durante henter e partido, un biaha hasta a hasi tres salbada sigui, un trei otro, man’e ta machine. Helaas, Farro so no por hasi milager, y na minuut 23, na un manera hopi stranjo, debi na un “hustle” di Ricky Hodge cu prome a bai laga dos defensa na entrada di area penal, pa despues e bala bai lague y un otro defensor controlando e esferico, pero Hodge no a give up y a hinka pia, mas bien punta di pia, y horta e bala mande stret den gol….”never give up”. Dakota 1 – La Fama 0.
Prome cu halftime Dakota ta anota atrobe, un biaha mas pa medio di Ricky Hodge, e biaha aki el a bai laga por lo menos tres defensor te den area penal pa fusila portero Farro pa hasi e wega Dakota 2 – La Fama 0.
Den di dos tempo e partido a sigui nivela, La Fama nunca a baha cabes, y a sigui hunga man’e cos e wega ta keto bai empata, Dakota en cambio wardando e ‘speransa berde’ tira mas den atake, ya cu nan tabata den bentaha toch, e ‘full ofensiva’ ey di La Fama nunca a yega y ora Dakota a sinti bon nan a sali en busca pa amplia e bentaha ainda mas den e parti final di e wega, pakiko no? pa sigura e tres puntanan y bai top den e campeonato.
E energetico Joshua Gross den un yegada na rand di area penal di La Fama ta los un tiro potente di distancia cu su pia drechi, den 90 graden, pa hasi e wega Dakota 3 – La Fama 0.
Dakota awor cu e luho di hasi hopi cambio y hasta laga nan hungadornan mas hoben drenta den partido y mustra kiko nan por. Na minuut 90+3 ta e hoben Shaundry Vrolijk cu a drenta pa Ricky Hodge ta anota un gol for di un bon assist di Guyverson Grandin.
Esey tambe tabata e score final, Dakota 4 – La Fama 0. Asina Dakota a tuma posesion di e prome lugar riba tabla debi na un mihor “doelsaldo” cu RCA. Ricky Hodge di Dakota ta e King of the Match.
Den siman 11, Dakota lo enfrenta Nacional riba Diasabra anochi y La Fama lo hunga contra United Diadomingo atardi.
Te otro siman!


text:
Desde 1997 Aruba ta presente den e mercado di Reino Uni. Mientras historicamente Hulanda semper tawata e mercado principal di Aruba na Europa, den e ultimo añanan prome cu pandemia, Reino Uni a bira e di dos mercado mas grandi pa Aruba den Europa.
Cu trabao duro, den colaboracion cu Ministerio di turismo, AAA, y AHATA a haci di e mercado aki e di dos mas fuerte na Europa. For di basta aña a bin ta traha tambe riba un conexion directo for di Reino Uni pa Aruba, banda di e opcion pa bishita cu TUI UK of cu KLM. Hopi factor a influencia e proceso y na e momento aki, despues di 7 aña nos ta hopi satisfecho di por anuncia cu Aruba ta e prome destino di Caribe Hulandes cu a logra yega na un acuerdo cu British Airways unda Aruba lo ta ricibiendo su vuelo inaugural cu e aerolinea aki den 2023.
Na 2019, 12% di bishitantenan di Europa a bin for di Reino Uni. Durante e prome 6 lunanan di 2022 por wak cu 11% di bishitante di Europa a bin for di Reino Uni. Esaki ta demostra un recuperacion sano. Cu e vuelo directo den 2023 ta premira cu e mercado aki lo por crece mas, algo cu ta parti di A.T.A. su strategia di diversificacion.
Si bay bek den historia; na 1997 Aruba a ricibi 2,679 bishitante di Reino Uni, cu ta 5% di bishitante for di Europa e aña ey. Den transcurso di añanan e cifra aki a keda subi te cu 14,502 na 2010, 19% di e total di bishitantenan for di Europa. Despues di algun aña di fluctuacion, na 2017, a yega na e cantidad record di 19,201 bishitante, 21% di e total di bishitante for di Europa e aña ey. Por spera cu e mercado aki lo por yega alrededor di 15,000 bishitante den 2023, yegando asina na un crecemento di 38% den comparacion cu 2019 y mustrando un recuperacion di 78% compara cu 2017, cual tawata e aña record.
Por wak cu tanto di e mercado Europeo como di e mercado especifico di Reino Uni, mas cu 60% di bishitante ta cay den categoria di Gen Z, Millenials y Gen X (e 3 categorianan ta entre 9 y 56 aña), pues esaki ta categorianan cu por sigui crece den e añanan cu ta bin.
Aruba tin representacion ya pa mas di 20 aña den e mercadonan di Reino Uni y a haci diferente campaña y esfuerzo pa asina operadornan y consumidornan considera Aruba. Algun ehempel ta campañanan cu socionan manera Barrhead Travel, Expedia, Kuoni, Caribbean Hotels, TUI UK y KLM, campañanan na diferente stacion di radio riba nivel nacional, mercadeo digital ‘Press trips’ cu publicacionnan clave mane “The Daily Mail”, “The Times”, “The Telegraph”, “Food & Travel” y “Travel Weekly” y ‘Fam trips’ pa agentenan y operadornan clave pa Aruba. Den transcurso di añanan a haci tambe anuncionan publicitario por ehempel ora cubri taxinan cu branding di Aruba como tambe ‘billboards’ grandi den e sistema di Metro London Underground, campañanan cu Sunglasses Hut y Samsonite den centronan comercial na Reino Uni. Tambe a haci un campaña cu ‘Wilson tennis rackets’ pa promove Aruba beach tennis. A promove e campaña na e stand di Wilson na Wimbledon.
Aruba ta presente tur aña na diferente bolsa importante mane WTM, ITB, Unite Caribbean y Caribbean Showcase pa asina por tin contacto cu diferente socio cu ta bende Aruba. Mester menciona tambe cu e representante di A.T.A. na Reino Uni ta miembro di e hunta di directiva di CTO UK.
E vuelonan cu British Airways lo duna Aruba e oportunidad pa traha tambe hunto cu British Airways Holidays, yegando di e forma ey na operadornan, socionan y clientenan nobo cu antes no tawata bende Aruba.
Mirando e responsabilidad di A.T.A. pa sigui diversifica nos mercado y atrae bishitantenan nobo cu tin e poder di compra pa contribui na nos economia, A.T.A. ta sigui inverti den e mercado aki, trahando di cerca cu British Airways entre otro, como tambe TUI UK, KLM y otro socionan na Aruba y den e mercado.
Hecho ta cu, e logro historico aki ta resultado di colaboracionnan estrecho y tambe inversionann grandi di parti A.T.A. pa medio di su presupuesto di mercadeo pa Europa y pa medio di fondo dirigi riba atraccion y mantencion di asientonan aereo pa Aruba. Esaki ta un parti grandi di e exito di Aruba.
Un danki special ta bay pa tur cu a haci e logro aki posibel. Un danki special ta bay paTirso Tromp- Area Director pa Europa, Joanna Walding- Country Manager UK & Ireland y Sanju Luidens-Daryanani- Chief Marketing Officer, tur cu tawata esencial den e negociacion di e contrato cu British Airways. Awor cu e contrato ta finalisa y e ruta ta confirma e trabao mes ta bay cuminsa y e ekipo di A.T.A. tanto na Aruba, na Europa y especificamente na Reino Uni ta cla pa e reto nobo aki. Aruba, pabien!


text:
Caya Papa Juan Pablo II/ ex- Rondweg, Dakota.
Diasabra algun minuut despues di mey anochi, a sosode un accident hopi serio den Caya Papa Juan Pablo II, ex Rondweg.
Un Mitsubishi Pajero RHD, pa un of otro motibo e chauffeur a perde control ariba e auto, e ta subi acera y dal contra un troncon di un mata di kwihi hopi grandi. Esaki a sosode net na e T kruising cu Awacatistraat.
E impacto tabata uno hopi fuerte mes, debi cu e chauffeur a kibra e stuurwiel cu su pecho. Di of otro manera e chauffeur a sali for di e auto y a bay drumi riba e acera. E tabata tur na sanger y tabata keha di hopi dolor. Tambe e tabata keha di hopi sed y tabata pidi awa locual no a wordo duna na dj’e.
Polisnan cu a yega prome na e sitio tabata trata na papia cu ne y bise pa e keda trankil, mientras tabata wardando riba yegada di ambulance cu urgencia. Lamentabel ta cu e agentenan mucho nan no por haci y solamente por consola e victima den tur su dolor wardando ariba e ambulance.
Despues cu e paramediconan di ambulance a yega na e sitio, nan a trata e victima y cu urgencia a transport’e pa hospitaal.
Mirando e gravedad di e accidente e specialista di trafico na e sitio a pidi pa departamento tecnico di polis bin na e sitio pa haci mas investigacion. E Mitsubishi Pajero a wordo confisca pa motibo cu su papelnan no tabata na ordo.


text:
ORANJESTAD- Aruba Bank a yuda Prinses Amalia Bassisschool implementa proyecto “Foodforest”, cu tin como meta conscientisa nan studiantenan di e importancia pa planta y come di nan mesun plantacion.
E “Foodforest” a ser implementa segun e tecnica di agricultura organico yama ‘Syntropic Agroforestry’, lo wordo haci den un seccion den e cura di scol destina pa cultiva, planta y cuido di matanan di fruta y berdura. E ‘Syntropic Agroforestry’a bira parti di e curiculo di e scol tambe.
Sra. Tamara Waldron, Marketing & PR Manager di Aruba Bank tabata invitado na e inauguracion, y a keda sumamente contento di mira e resultado di e contribucion di banco na e projecto cu lo reconecta studiantenan cu naturaleza y siña nan e importancia di come “limpi” y saludabel y hiba loke nan a implementa na scol cas tambe.


text:
Minister Maduro tabata presente na apertura di e tienda ‘E Curandero’ di Dr. Sandy Roga Un bunita nomber cu ta duna honor na e curanderonan cu pa siglonan tabata cura cu nan man, remedi di tera y oracion
Diabierna pasa Minister Maduro tabata tin e placer di ta presente na e apertura di ‘E Curandero’ cu ta e tienda di suplemento natural di Dr. Sandy Roga di Quality Chiropractic Aruba. ‘E Curandero’ ta un bunita nomber cu ta corda nos di e trabou di e curanderonan di Aruba cu pa siglonan tabata yuda cura hende haciendo uzo di nan man, remedi di tera y oracion. Ta un don cu Dios ta brinda e persona pa asina e por yuda alivia dolor y tambe yuda cura e persona di e malestar cu ta strob’e di funciona bon. Ta di admira cu Dr. Roga a scoge e bunita nomber aki di un profesion cu poco poco a bay perdi y pa cual nomber hopi no sa e nificacion. Den su discurso Minister Maduro a trece dilanti cu e ta aprecia Dr. Roga su trabou na bienestar di comunidad y e scogencia di e nomber ta pone e mandatario corda riba su bisawela parti tata, defunto Shi Clemancia kende tabata un curandero di e districto di Santa Cruz.
Minister Maduro ta felicita Dr. Roga, su famia y full e team di Quality Chiropractic Aruba pa un otro inversion na bienestar di e salubridad di nos Pueblo.


text:
WILLEMSTAD - Hanke Bruins Slot minister di asuntunan interior i relashonnan di reino i Alexandra van Huffelen sekretario di estado di asuntunan di reino i digitalisashon ta di bishita e siman aki na St. Maarten, St. Eustatius i Kòrsou. E bishita ta terminá djasabra 10 di sèptèmber esta mañan.
E bishita ta den kuadro di e pasado di sklabitut i pa nan mes por mira i skucha kiko ta e interesnan i e nifikashon di pasado di sklabitut riba e islanan pa ku Ulanda.
E bishita a kuminsá djamars dia 6 na St. Maarten kaminda e dos mandatarionan a kombersá ku diferente habitante di e isla. Alabes a pone atenshon na 5 aña ku orkan Irma a pasa riba e isla.
Siguiente dia nan a bai St. Eustatius kaminda a kana keiru den Oranjestad i a papia ku e komishon di Statia Heritage i a bishita un skol i papia ku e hubentut relashoná ku pasado di sklabitut.
E mandatarionan a yega Kòrsou despues kaminda tin un programa amplio pa nan tuma parti na dje. Entre otro ayera nochi nan a bai kana den Seri Otrobanda kaminda e aktividat di Kaya Kaya a tuma lugá i nan a haña splikashon di entre otro artenan ku a forma parti di e ambiente.
Awe mainta tambe nan lo bishita un skol kaminda lo papia ku e alumnonan tambe ku e tema di sklabitut.
Riba enkargo di minister di BZK e Kolegio di Konseho, Grupo di Diálogo Pasado di Sklabitut, a duna un konseho riba e pregunta kon pa atendé ku e pasado di sklabitut i su impakto den presente. Gabinete lo bin ku un reakshon promé ku 2023 riba e konseho akí. Gabinete su meta ta un futuro kompartí, pa logra esei bo mester konosé bo pasado kompartí promé. Lo inkluí e eksperensianan durante e biahe akí tambe den e reakshon di gabinete.
Ta netamente den e kuadro aki e bishita i tur e kombersashonnan i interkambio ku e mandatarionan a tene riba e islanan. NOTA: E texto ta scirbi den Papiamento fonetico di Corsou.
WILLEMSTAD – Corsou diaranson anochi y diahuebs marduga a keda afecta pa un mal tempo severo, domina pa strena cu lamper fuerte y basta awacero. For di reaccionan via red social, por a nota cu hopi tabata spanta, sorprendi y preocupa cu e cantidad grandi di strena cu lamper cu e isla a experencia. Mes momento e tabata un momento pa captura e situacion di tempo pa algun fotografo. Un potret cu a bay viral ta cortesia di Hubert de Palm cu a captura e efecto di e lamper manera cu esaki a dal.
WILLEMSTAD – E mal tempo (ola tropical) cu ta pasando den nos region, ta pasando riba Corsou y a laga gran parti di isla bou di awa. Varios caminda di custumber, a keda bou di awa, cu tur consecuencia cu esaki por a trece pa hopi. Un caso particupar ta di un automobilista cu no a mira un rooi, y a bay full bou di awa cu e auto. E mes ta ok, pero e auto si a keda casi completo bou di awa. Varios caminda a keda inunda y e awa a yobe bastante. Ainda Aruba ta en espera di loke resta di e tempo pa yega. Potretnan ta cortesia di Telecuracao.
WILLEMSTAD - Sr. Raymond Ellis (60) a keda nombrá komo Hefe di Kuerpo Polisial Kòrsou (KPC). Esaki despues di a okupá e puesto aki pa sinku aña komo hefe interino, i último dos añanan mas intensivo komo hefe na momentu ku sr. Mauricio Sambo a tuma su retiro komo hefe di Kuerpo Polisial. Sr. Mauricio Sambo a tuma su retiro na 2020 debí na e manifestashonnan violento ku a tuma lugá den sentro di siudat na yüni 2020.
WILLEMSTAD.- Ayera tabatin un asistensia masal di miembronan di e seis sindikatonan na e reunion general konhunto ku e sindikatonan a yama na PWFC. Ta trata dje sindikatonan ABVO, DOEN, NAPB, SAP, STrAf i STSK, kaminda nan ta eksigí di gobièrnu pa kita rekorte di 12,5%, i los esaki for di e pasamentu di e Lei di Standarisashon di Ingresonan Tòp.
WILLEMSTAD – E hotel popular den Centro di Willemstad, na Corsou Hotel Otrobanda, awor ta Harbor Hotel & Casino Curaçao. Asina e propietario Jasmin Pinedo a anuncia na NoticiaCla.com. E nòmber nobo a keda revelá pa medio di su Pinedo, kende a anunsiá ku e hotel ta habri na luna di Desèmbèr benidero i alabes a habri e posibilidat pa solisitut pa diferente funshon. Segun Pinedo, no ta un sekreto ku Harbor Hotel & Casino Curaçao tin un di e bista nan mas presioso riba nos haf i bahía di Santa Ana. Pa e motibu aki, e nòmber HARBOR ta esun ideal i pa duna aun mas realse na nos dushi pais, a añadí e CURAÇAO na e nòmber.
WILLEMSTAD - Wikènt tras di lomba Kuerpo Polisial di Kòrsou (KPC) atrobe tabata den lus negativo, despues ku un “WhatsApp” a bai rònt kaminda ta “denunsiá” ku bosero polisial sr. I. Zwerver. lo ta den situashonnan no masha bunita ku algun dama den kuerpo polisial i tambe di un sentralista hende muhé ku ta duna servisio di “escort”.


text:
Sùr Magda Crestian ta pertenesé na e famia religioso di Sùr Virginia; e ta Sùr Virginia su aktuprima. Sùr Magda a nase na Rincon, Boneiru, dia 25 di sèptèmber 1936. El a hasi su entrada den konbento di Sùrnan ‘Franciscanessen’ di Roosendaal dia 24 di novèmber di aña 1958. Sùr a hasi su ‘Eeuwige gelofte’, esta Voto perpetuo, dia 6 di yanüari 1966.
Despues ku Sùr Magda a hasi su Voto perpetuo na Hulanda, el a regresá Kòrsou i a biba na konbento di Alverna te ku ougùstùs di aña 1968.
Djei Sùr a biba i traha na Barber pa tres aña, kaba el a bai Soto for di unda Sùr a sali pa bai biba i traha na Chile kaminda te ku dia di awe Sùr ta biba. Ketu bai Sùr ta trahando duru na Chile pa kumpli ku dedikashon i entusiasmo ku su trabounan komo religioso.
Na Chile, Sùr a biba na konbento di sùrnan na Santiago. Aki e tabata bai den poblashonnan pober kaminda e tabata duna lès di kose. E tabata bisa ku ‘mester siña hende piska i no solamente duna nan piská’.
Na Chile Sùr ta biba i kompartí doló i alegria ku e pueblo. E tin hopi atenshon pa hende.
Sùr Magda tin un karakter emprendedó kombiná ku suavidat i simplesa. Ora e kuminsá ku algu, e ta kab’é. Sùr ta bisa ku esaki e tin di su tata.
Sùr tabata kabes di skol di ‘Escuela Madre Vicencia’. Asina Sùr a sigui traha ku amor pa pueblo di Chile i a bira sùr superior di e sùrnan na Chile.
Despues di a biba na Santiago, Sùr Magda a bai biba na parti sùr di Chile na Chiloé. For di aki Sùr ta traha i dirigí e grupo di sùr na Chile.
Huntu ku otro sùr i laiko, e ta sali den boto chiki i ta pasa di isla pa isla pa hasi mishon. Tambe Sùr Magda ta biaha kontinuamente pa Santiago i otro partinan di Chile kaminda tin skol pa kual e ta responsabel.


text:
Mirando e desaroyonan recien relaciona cu Certificado di Vacunacion di Union Europeo, VNO, e Representante di Hulanda na Aruba, a duna informacion importante pa nos ciudadanonan.
1. Kico ta e EU Digitaal Corona Certificaat? (Certificado Digital di Corona di UE)
E DCC ta e prueba digital cu un persona recientemente a test negativo pa corona, of ta vacuna contra corona cu un vacuna aproba door di EMA, of a recupera di un infeccion di corona. E Certificado Digital di Corona (DCC) ta pone cu aworo ta mas facil pa hende biaha den Union Europeo durante e pandemia di corona.
Paisnan na Europa mes ta determina cua di e pruebanan aki ta acepta ora drenta e pais y bao di cua condicionnan. Por ehempel cua tipo di test ta acepta y con bieu un test mag di ta. Tambe otro medidanan, manera cuarentena pa biaheronan, e paisnan miembro mes ta stipula.
Mas informacion bo por haya riba e website di Gobierno di Reino:Ā www.rijksoverheid.nl
2. Unda e Certificado Digital di Corona di UE ta valido?
E Certificado Digital di Corona di UE por ser uza den tur pais miembro di UE (y na Noruega, Islandia y Liechtenstein y Suisa). Paisnan na Europa mes ta determina cua di e pruebanan aki ta acepta ora drenta e pais y bao di cua condicionnan. Por ehempel cua tipo di test ta acepta y con bieu e test mag di ta. Tambe otro medidanan, manera cuarentena pa biaheronan, e paisnan miembro mes ta determina. Hulanda ta haci esfuerso pa e condicionnan den Europa ta mas tanto posibel igual.
Mas informacion bo por haya riba e website di Gobierno di Reino:Ā www.rijksoverheid.nl
3. Mi ta biba na Aruba y aya mi ta completamente vacuna cu Pfizer/Johnson & Johnson, mi tambe por ricibi un Certificado Digital di Corona di UE?
Gobierno di Aruba ta traha hunto cu Hulanda riba participacion di e isla na e Certificado Digital di Corona Europeo. Intencion ta pa residentenan di Aruba ricibi aworo un Certificado Digital di Corona valida door di UE. Esaki por ta den forma di un prueba di papel of digital den e propio app di e isla. Nos ta conseha bo pa tene e noticianan di gobierno local na bista.
4. Mi ta biba na Aruba y mi no tin un number di BSN. Mi mester tin un number di BSN y/of DigiD pa haya Certificado Digital di Corona?
No, e no ta un condicion cu mester tin un number BSN y DigiD pa ricibi un Certificado Digital di Corona.
Gobierno di Aruba ta traha hunto cu Hulanda riba participacion di e isla riba e Certificado Digital di Corona Europeo. Intencion ta pa residentenan di Aruba ricibi di nan propio gobierno aworo un Certificado Digital di Corona valida door di UE.
5. Mi ta bay Hulanda cu vakantie. Representacion di Hulanda na Aruba por suministra mi un Certificado Digital di Corona di UE?
Representacion di Hulanda na Aruba no ta suministra Certificadonan Digital di Corona. Asina cu finalisa e preparacionnan gobierno di Aruba mes ta bay suministra e certificadonan aki na su residentenan.
6. Mi ta biba na Aruba y ta vacuna aya tambe. Mi por aƱadi mi datonan di vacunacion na e CoronaCheck-app di Hulanda, of regla un prueba di corona via coronacheck.nl?
No esey no ta posibel. Aruba no a comparti datonan di vacunacion cu RIVM, pa e motibo ey na Hulanda no ta registra si bo ta vacuna. Pāesey no por aƱadi bo datonan di vacunacion na e CoronaCheck app. Tampoco bo por regla un prueba di corona via coronacheck.nl.
7. Mi ta biba na Aruba y mi ta vacuna aya tambe. Con mi ta ricibi un prueba di admision di corona, di manera cu mi por bay un evenemento of actividad na Hulanda?
Aruba no a comparti datonan di vacunacion cu RIVM, pa e motibo ey na Hulanda no ta registra ku bo ta vacuna. Pāesey no por aƱadi bo datonan di vacunacion na e CoronaCheck app. Pāesey na e momentonan aki bo no por ricibi un prueba di admision di corona basa riba vacunacion suministra na Aruba. Ta trahando ainda riba esey.
Pronto ora cu Aruba duna un DCC, por usāe tambe como permiso di entrada di corona pa acceso na eventonan na Hulanda. No tin necesidad pa un permiso di entrada Hulandes separa. Mientrastanto, por haya un permiso di entrada di corona na Hulanda a base di test. Esaki ta traha via di un codigo di verificacion, no via di DigiD.
8. Mi ta biba na Aruba y mi ta bay muda pa Hulanda Europeo. Mi ta vacuna na Aruba. Con mi ta registra aworo mi vacunacion na Hulanda?
Aruba no a comparti datonan di vacunacion cu RIVM, pa e motibo ey na Hulanda no ta registra cu bo ta vacuna. Na e momentonan aki bo no por registra bo vacunacion tampoco na Hulanda. Ta trahando ainda riba esey.


text:
Oranjestad-Diadomingo proximo den e ballroom di Aruba Marriott Resort Women’s Club of Aruba lo ta organisando un biaha mas e asina gusta “High Tea Party”. Esaki ta un evento pa recuada fondo pa e diferente proyectnan cu e club tin mester di fondonan di dje e.o e “Dress A Child Project”.
E evento ta basa riba e custumber di bebe te cu koffie hunto cu bolo y cos dushi den oranan di atardi. Exactamente pa e motibo aki e evento ta cuminsa parti atardi pa 3.30 pa 7.30. E evento lo tin musica bibo presenta pa diferente artistanan local di renombre. Ta trata aki di entre otro Landa Henriquez “Muher 40”, Edjean Semeleer y Elizabeth Pope. E artistanan ta preparando un repertorio completamente varia pa por por entretene tur persona.
Un detaye importante pa informa tur esnan cu ta interesa pa atenda e evento cu e cantidad di carchi cu tin disponibel pa e evento aki ta hopi limita, es decir no por warda te na ultimo momento pa cumpra caarchi.
E caarchinan ta obtenibel serca tur e miembronan di Women’s Club of Aruba y tambe por jama na 593 85 25 pa cumpra carchi. Pa e atardi aki a escohe e color “roos” como e tema. Esaki no ta nifica cu mester bin bisti na “roos” pero cu e lo duna e evento un toke diferente si mayoria persona bin bisti na e color aki. Aruba Marriott Resort lo keda encarga pa ofrece un variedad hopi grandi di diferente tipo di te.
Naturalmente lo tin diferente tipo di koffie tambe cu por bay purba durante e evento. Pa loke ta e cosnan dushi lo tin diferente tipo di bolo, kuki y otro cosnan di smaak dushi pa por acompanja hunto cu e diferente koffie y thee. Aruba pues ta keda invita pa asina duna un man y cumpra carchi pa e High Tea Party di Women’s Club of Aruba pa diadomingo proximo den Aruba Marriott Resort Ballroom.


text:
Tradicionalmente MEP durante campaña ta tene su parada di auto riba e diadomingo promer cu eleccion y esaki tabata e caso tambe dia 24 di april 1983, esta un dia manera awe 32 aña pasa. E parada manera custumber a pasa den tur bario di Aruba, caminda e hendenan tabata para canto di caminda cu bandera saludando e fila. Pueblo tabata contento y Betico Croes tabata para manera custumber riba e jeep di su ruman Aiky Croes. Na final di e parada, na yegada di veld di Winston, polisnan tabata manda e jeep subi e veld locual a sosode tambe. Na e momento ey un van di polis a core pasa banda di e veld pa blokia e pasada. Un polis (polis Libier) a baha cu pistool den man y ora cu Betico a puntr’e kico ta su intencion, dos tiro tabata e contesta : Uno di advertencia y e otro a traspasa e curpa di Betico y ta perfora su pancreas y su intestinonan. Esnan cu a acompaña Betico den e jeep a lant’e for di suela sin conocemento y a hib’e hospital.
Como cu e parada tabata para, masha poco hende a presencia e tiramento aki.Ora cu mas y mas hende tabata yegando e sitio, e multitud a cuminsa lanta contra e polisnan.
Conmocion den pueblo
Mientras tanto e atencion a cuminsa cambia den preocupacion pa e estado di Betico y e multitud di hende a cuminsa dirigi nan mes pa hospital. E pueblo tabata conmovi pa loke a sosode cu su lider. Un tension grandi tabata reina y e situacion tabata explosivo. Nos pueblo sinembargo a demostra un civismo enorme y no a comete actonan di destruccion. Alavez tur actividad politico a ser para. Un alivio grandi a pasa den pueblo ora cu Betico a papia for di hospital na television, pidiendo su pueblo trankilidad y pa bay vota su diabierna siguiente. Despues di algun dia Betico su situacion a empeora y el a wordo transporta pa Jackson Memorial Hospital na Miami. Na Miami poco poco Betico a recupera di e herida di bala y dia 26 di augustus 1983 el a bolbe su isla natal, sano y salvo pa continua cu su lucha pa Aruba su libertad. Esaki en corto ta parti di e tragedia lamentabel cu a sosode 32 aña pasa.
E lucha ta sigui
Pues laga e dia di awe – dia riba cual gobierno di Aruba ta bay ricibi for di Gobierno di Reino su di dos KB (Algemene Maatregel van Rijksbestuur) y cu tin como consecuencia cu nos pais ta perde su autonomia financiero – ta un dia di reflexion pa henter comunidad realisa cuanto sacrificio, sodor, lagrima y te hasta sanger a wordo derama door di nos Libertador pa nos ta un pais autonomo den Reino Hulandes y cu pa awe e logro di Status Aparte ta wordo desperdicia door di politiconan iresponsabel di AVP cu no a sa di balora y aprecia e trabaonan inmenso di nos Libertador. Alavez laga riba e dia di awe nos no lubida e palabranan inmortal y historico di Betico Croes: “Si mi cay na caminda, gara e bandera Arubano y sigui lucha pa conserva y preserva nos libertad”.


text:
Oranjestad – Recientemente Nederlandse Organisatie voor Wetenschapelijk Onderzoek (NWO) a selecciona drs. Harold Kelly como candidato di PhD den arkeologia dentro di e programa multi-disciplinario titula: Isleñonan na Timon/”Island (er)s at the Helm”. Pa medio di e estudio aki por creasolucion sostenibel y indica adaptacionnan social pa contra-aresta e efectonan di cambio di clima.
Despues di a entrega un proposicion pa investigacion y un entrevista cu e comision di seleccion di NWO, Harold Kelly acalifica pa cuminsa e trayecto indica. Tambe a acepta drs.Sharelly Emanuelson di Corsou y drs. Lysanne Charles di Sabacomo candidato di PhD dentro di e programa menciona.
NWO – Nederlandse Organisatie voor Wetenschapelijk Onderzoek ta financia e programa di investigacion aki. Eanfitrionnan di e programa ta Koninklijk Instituut van Taal-Land- en Volkenkunde y Universidad di Sint Maarten. E partnernan academico ta Universidadnan di Amsterdam, Leiden, Utrecht, Delft, Twente, Rotterdam, Districto di Columbia (Merca), Institute of Social Studies (Den Haag) y Universidad di West Indies.
E programa di investigacion tin como meta principal investiga eherment y practicanan inovativo, cu ta necesario pa por desaroya y crea solucion sostenible. Tambe pa contra -aresta e efectonan climatologico cu ta afecta e habitantenan di Caribe Hulandes.Scientificamente e programa di investigacion aki lo contribui pa expande e conocimento di e impacto a base di e forma con Caribe Hulandes ta anda na nivel material, social y mental cu efectonan di clima.
Un aspecto inovativo di e programa ta e investigacion di con adaptacionan social ta contra-aresta efecto di cambio di clima. Etrabou di inverstigacion lo bay tuma luga door di un team di investigado consistiendo di profesionalnan di diferente diciplina manera arkeologia, (paleo) ecologia, (paleo) ethnobotanica, antropologia, arte visual, arte escenica, sciencia di politica, diseño y planificacion urbano, gobernacion y sciencia politico, derecho, arkitectura y ingeneria civil.
E programa di investigacion ta consisti di 5 area y e tin un duracion di 5 aña. Lo haci investigacion na nivel di PhD y Postdoctorado. Un total di 5 investigacion na nivel di PhD lo enfoca riba arkeologia, antropologia, ingeneria etno-arkitectonico, ingeneria etno urbano, gobernacion y desaroyo di maneho.
Arkeologo Harold Kelly lo enfoca riba identificacion di e adaptacionnan social pa contra-aresta efectonan di cambio di clima, horcan y tsunami, desde e prome habitantenan te cu awendia loke ta presente den datonan arkeologico.
Cambionan climatologico, horcan y tsunami no ta eventonan recien. Desde e prome exploracion y habitacion di e Region Caribe, mas o menos 8000 aña pasa, isleñonan a experiencia efectonan di e fenomenonan menciona.
Isleñonan di Caribe mester a adapata continuamente na cambionan di clima, cu a menasa y afecta nan luganan di biba, fuentenan di awa y cuminda. Tempo a prueba cu isleñonan desde comienso tabata resiliente y semper a logra supera obstaculanan cu a presenta.
E investigacion di arkeologo Kelly lo tuma luga den Caribe Hulandes na Aruba, Bonairo y Sint Maarten. Lo colecta informacion a base di observacion den campo, excavacion,boramento di capa di terreno y combersacion. Un aspecto importante di e investigacion ta envolvimento di comunidad durante e proceso di investigacion pa crea consciencia.
E resultado di e investigacion di arkeologo Kelly lo sostene y contribui na resultado di investigacion di e diferente disciplinanan cu ta forma parti di e programa den su totalidad.
Di e forma aki hunto por desaroya solucionnan sostenibel y inovativo pa ekipa e Isleñonan di Caribe Hulandes cu herment- y practicanan pa haci nan resiliente y prepara nan pa un futuro den cua cambio di clima lo tin efecto riba nan biba.
Ministerio di Finansa, Asuntonan Economico y Cultura ta felicita sr. Harold Kelly, arkeologo na Museo Arkeologico Nacional di Aruba cu e oportunidad pa sigui studia na nivel scientifico.


text:
E sombra di mi bida ta e cosnan cu mi a hinca den mi rugtas di bida. No solamente te cu mi 10 anja, pero te ainda cu mi ta un muhe adulto. E cosnan cu otronan tabata desaproba di mi, pero tambe e cosnan cu a hasi ami dolor como mucha y cu mi a manda pa un caminda scondi den mi celebro cu ni ami mes por a jega pa hopi anja.
Mi tabata papia cu un amigo tocante dolornan di bida y den combersacion poco poco cosnan a cuminsa sali di mi subconciencia. Mi tabata corda con di chikito mi tabata mira hende grandi bebe burachi y pleita y bringa cu otro den nan buracheria. Esaki a pone mi haja rabia riba alcohol.
Mi ta corda con mi a hasi mi best pa protega mi sernan keri contra tur cos cu tin di hasi cu alcohol y toch no semper a logra. Di jong ora mi tabata na un fiesta unda hende tabata bebe burachi, mi tabata resa pidi Dios pa no laga nan pleita of bringa cu otro. Na Hulanda mi tabata na un barbecue di Arubiano y tabata tende e stemnan bay halto y e gevoel di tristesa di e mucha chiquito tabata bolbe bin halto. Y mi ta realisa cu nos ta pa gran parti loke nos ambiente directo a laga nos sinti como mucha chiquito. Y toch nos tin asina hopi miedo pa papia riba e cosnan cu a hasi nos dolor pasobra nos tin berguensa. Pero asina nunca nos lo kibra taboe y custumbernan cu por hasi un sociedad hopi mancaron a lo largo. Mi ta puntra mi mes, si tin mas hende cu ta reconoce e sentimento aki?